| #### CAP. XXXV. Quare in vigilia Pentecostes baptismus celebretur. |

| #### #### In vigilia Pentecostes celebratur baptismus eo quod Dominus ascensurus in coelum promisit discipulis suis dicens: Baptizamini Spiritu sancto non post multos hos dies (Act. I), scilicet post decem; quod et factum est. Hac de causa celebrat Ecclesia baptismum decima die post ascensionem, ut cathecumeni nostri baptizentur Spiritu sancto, sicut et ipsi apostoli. Incipiunt autem dies Pentecostes ab ipso die Paschae, et terminantur die quinquagesimo, qui vulgo dies Pentecostes appellatur. Unde ipso die canitur Antiphona ad Vesperas: Hodie completi sunt dies Pentecostes, Alleluia, etc. In hujus diei vigilia propter catechumenos Lectiones quatuor leguntur. Prima ad historiam pertinet, proponens ad exemplum obedientiam Abrahae. Secunda Lectic est: Scripsit Moyses canticum. De quo autem cantico hic dicat, cantor illico demonstrat, scilicet Attende, coelum. Tam Lectio quam canticum allegorice de Christo et Ecclesia exponendum est. Tertia Lectio moralis, in qua septem dona Spiritus sancti faciunt de obedientibus virum unum de quo dicebat Paulus: Donec occurramus omnes in virum perfectum (Ephes. IV). Quarta Lectio anagogen sapit, quae ad coelestia tantum invitat. Ecce quatuor pedes mensae Domini ad quam catechumeni vocantur. De laetaniis circa baptismum dictum est supra. Alleluia cantatur pro gaudio emundationis quam neophyti recipiunt in baptismo. Sed quia plena emundatio, a poena videlicet et culpa ad quam per hanc tenditur, longe est, et non nisi per difficultates nimias ad eam pervenietur, sequitur Tractus. ####  |