| #### TIT. VI. Quomodo Gedeon poenitentis typum gesserit. |

| #### #### Cum Jerobaal, id est Gedeon a paleis frumenta excutere (Judic. VI), id est poenitens a vitiis virtutes separaret, angelum vidit. Quia tantum quisque intus Deum videre meretur, quantum ab exterioribus purgat seipsum. Qui occidi haedum praecepit, id est omnem appetitum nostrae carnis immolari, et super petram carnes poni, id est corpus proprium imitatione Christi (qui petra dicitur) cruciari, et jus carnis desuper fundi, id est cogitationes carnis imitatione ejus exinanire. Ipse enim ait: Dictum est antiquis: Non moechaberis. Ego autem dico vobis: Si quis viderit mulierem ad concupiscendum eam, jam moechatus est eam in corde suo (Matth. V). Quae mox virga tangit, quia intentioni nostrae divinum adjutorium impendit, et de petra ignis exit, qui azymos panes carnemque consumit, quia afflatus a Redemptore spiritus, cor nostrum flamma compunctionis concremat, et omne illicitum cogitationis et operis exurit. ####  |