| #### TIT. CLXXXI. Mysterium de numero procedentium ad pugnam cum Gedeone. |

| #### #### Et factus est numerus eorum qui lambuerunt lingua sua trecenti viri (Judic. VII). Plerique Latini codices non habent manu sua, sed tantummodo lingua sua, quoniam sic intellexerunt quod supradictum est, sicut canes. Graecus autem utrumque habet manu sua et lingua sua, nisi intelligatur quod manu aquam raptam in os projiciebant; et hoc erat simile canibus bibentibus qui non ore apposito sicut boves aquam adducunt quam bibunt, sed lingua in os rapiunt, sicut etiam isti fecisse intelliguntur, ut scilicet manu aquam in os projicerent, quam lingua exciperent. Nam et interpretatio ex Hebraeo planius habet his verbis: Fuit itaque numerus eorum qui, manu in os projiciente, aquam lambuerunt, trecenti viri. Neque enim solent homines ita bibere ut, sine opere manus, lingua sicut canes aquam hauriant. At vero istis praeceptum erat ut hoc facerent; sed cum ad bibendum descendissent ad aquam, multi genuflexo biberunt: quod facilius et minore labore fieret. Pauci vero quia non genu flexo se incurvaverunt, ut canes biberunt, sed aquam in os jactam, quorum numerus, quia trecenti erant, signum insinuat crucis propter litteram Thau graecam. Quo numero etiam gentes magis in crucifixum credituras esse praefiguratum est; quod littera Graeca est, unde Graecorum nomine Apostolus omnes gentes significat cum dicit: Judaeo primum et Graeco (Rom. II); et: Judaeis et Graecis (ibid.), saepe ita commemorans circumcisionem et praeputium, quod in linguis gentium Graeca ita excellat ut per hanc omnes decenter significentur. Iste numerus et in vernaculis Abrahae animadvertendus est per quos fratrem ab hostibus liberavit, quando eum Melchisedech in magno mysterio benedixit (Gen. XIV). Quod enim exuberant illis octodecim (nam trecenti et octodecim fuisse referuntur [ibid.], videtur mihi fuisse significatum quo etiam tempore fieret, id est tertio, quod futurum erat sub gratia. Nam primum est ante legem, secundum sub lege, tertium sub gratia. Singula vero tempora senario numero significata sunt propter perfectionem. Nam ter sex octodecim sunt. Unde et illa mulier octodecim annos habebat in infirmitate, quam curvam Salvatoricum invenisset, erexit atque a diaboli alligamento, ut Evangelium indicat, solvit (Luc. XV). Quod vero ita isti probati sunt per quos vinceret Gedeon, ut similes in bibendo canibus dicerentur, significat quod contemptibilia et ignobilia elegit Deus (I Cor. I). Pro contemptu enim habentur canes. Unde dicit: Non est bonum sumere panem filiorum et mittere canibus (Matth. XV). ####  |