| #### CAP. III. De scriptura duplicis alphabeti in pavimento. |

| #### #### His itaque completis, incipit pontifex de sinistro angulo orientali in dextrum occidentalem pavimenti alphabetum scribere, et de dextro orientali in occidentalem sinistrum. Alphabetum rudimenta doctrinae ecclesiasticae significat. Unde graece scribitur et latine, quia hae duae linguae in doctrina Christiana concordant, et uterque populus ad rudimenta fidei vocatus est. Quod autem ab angulo in angulum cancellatis lineis scribitur, duplici figurae alludit. Quarum prior est ut (quia tali forma crux figuratur) doctrinae evangelicae qua simplices imbuendi sunt, mors Christi principaliter inseratur. Unde Paulus Corinthiis adhuc rudibus dicit: Non judicavi me aliquid scire inter vos, nisi Jesum Christum et hunc crucifixum (I Cor. II). Secunda est, ut quia scriptura alphabeti a sinistro angulo transit ad dexrum et ediverso, intelligamus per doctrinam evangelicam et crucem factam quod populus dignior factus est indignior, et econtrario. Quod et in benedictione Jacob figuratum est, quando cancellatis manibus dextram posuit super caput junioris filii Joseph, scilicet Ephraim, et sinistram super caput majoris, scilicet Manasse. ####  |