| #### CAP. XIV. De his quibus prima littera est P. |

| #### #### Palma juxta terram perquam gracilis est, superius lata, cortice rugoso, exterius dulcedinem habet, in radice aspera, alta, diuturnis foliis, suavibus pomis, ad modum palmae manus extenditur, centenaria fert fructum, victorum est corona, quia ponderi non cedit, sed renititur. #### Palmes in vite fructificat, extra vitem arescit, luxurians putatur, putamen igni traditur. #### Palpebra oculum tegit et munit, abscissis palpebris homo non dormit, deformisque redditur. #### Palea sicca est, levis, sterilis, tenax, ejicitur per ventilabrum, a grano dividitur, igne crematur, ardentissimum ignem facit et fortem. #### Palus longus est, acutus, rigidus, ei praefoditur fovea ut facilius intret, sepi aptus est, acuitur, induratur igne, in ordinem ponitur. #### Pannus lineus aperitur, humectatur, in calido lixivio ponitur, calefit, extergitur, flagellatur, torquetur, desiccatur. #### Palus terra est aquosa, lutosa, invia, lubrica, plena lacunis, mollis, profunda, ranis habitabilis. #### Pampinus latus umbram facit, uvam contra intemperiem caloris munit, si luxuriatur succiditur, ut uva recipiat caloris fomentum. #### Panis sic conficitur: primo farina molitur, pinsitur, cribratur, conspargitur, fermentatur, revolvitur, formatur panis, coquitur. #### Pannus ex multis filis contexitur, lana ejus carpitur, netur, tondetur, orditur, comprimitur, pungitur, a fullone calcatur, lavatur, tingitur, arte extenditur, in vestem conscinditur et consuitur. #### Panthera interpretatur omnis fera, pellem habet maculosam, speciosa est valde, mansueta, solis draconibus inimica, saturata draconibus in speluncam se recipit, et tribus diebus dormit, tertia die resurgit, et suavitatis mirae odorem effundit, et rugitum emittit, ad cujus rugitum animalia ubique locorum gressum figunt, et eam praecedentem ordinate sequuntur, solus draco vocem ejus audiens in speluncam se abscondit, et stupens quasi victus obmutescit. #### Paralyticus officium membrorum amittit, tremulus est, frigescit et torpescit. #### Pardus crudelis est et maculosus. #### Passer modicus, luxuriosus, inconstans, instabilis, in tecto manet, in foramine petrae nidificat. #### Pastor oves agnoscit, infirmas consolidat, ad pascua ducit et reducit, lupos arcet voce et baculo, morbidas et aegrotas sanat, confractas alligat, errantes reducit, debiles portat, fortes et pingues tondet, pereuntes requirit, fetas portat, agnos in sinu levat, ab eis cognoscitur. #### Pater generat, revocat, nutrit, diligit, ditat, haereditatem dat, erigit, corripit, sustinet. #### Pavimentum decorum est, diversimode picturatur, subjectum pedibus conculcatur. #### Pavo ex sono vocis subito pavorem incutit audientibus; unde a pavore dictus. Duras habet carnes et putredini resistentes, quae vix coquuntur et sunt indigestibiles; incessum habet simplicem, caput serpentinum, pectus sapphirinum, in alis plumas aliquantulum rufas, caudam habet oculatam et longam; dum laudatur, erigit caudam; pennas per ordinem erigit in modum rotae, visis pedibus caudam demittit, quia cum caudam erigit, posteriora nudantur, in cauda magna est ei gloriatio, caput infirmum habet et cristatum et inaequale reliquo corpori; fetus suos persaepe devorat, nisi ova mater occultaverit. #### Pecten dentatus est spissis et rarioribus dentibus, crines componit et ordinat, caput purgat, osseus est, planus, lucidus, latus. #### Pelicanus avis est Aegyptia, rostro pullos occidit, et eos per tres dies luget, post tres dies seipsam rostro lacerat, et suo sanguine eos sanat; nimiae maciei avis est. #### Pellis ab animali vim pellit, diversis usibus adaptatur. #### Pera duabus corrigiis a collo dependet, recepta conservat, peregrinorum est, de corio fit, ad latus gestatur. #### Perdix de voce nomen habet; nam avis est dolosa. Aliena ova rapit, et fovet ut sua. Illi pulli sic foti cum vocem propriae genitricis audiunt, naturali instinctu eam reagnoscunt, et sequuntur. Prope terram volat, gregatim incedit, ejus carnes sunt sanae, in rete ad sonum campanulae inducitur, fomenta [frumenta] requirit. #### Peregrinus quo tendat, considerat, longitudinem viae ante metitur, necessaria victui secum portat, quam minimum potest se onerat, fortia calceamenta sibi comparat, peram habet, baculum gerit, pretiosis vestibus non induitur, bonae societati se conjungit, a perfectione justi itineris aliqua molestia ponderis non impeditur, non retrahitur a transitoriis, per pericula se fidelibus commendat, timore et suspicione non caret, amore patriae laborem tolerat, sua non multis ostendit, divitem se non praedicat, de fine itineris semper loquitur, cogitat, ad illum suspirat. #### Pergamenum de mortuo animali extrahitur, extenditur, raditur, tenuatur, multis adaquationibus dealbatur, excuratur, tenue est, candidum, planum, aqua molle fit, et scribendi officio congruit, suave est, igne contrahitur et paratur, pumice planum fit, creta candidius, lineis distinguitur, ut sic tandem in ipso scribatur. #### Pes terram petit, infima pars corporis est, et calceo munitur, hominemque portat. #### Pessulum ostium obfirmat, volubile est, trahitur et retrahitur. #### Pila sphaerica, volubilis, levis, intus floccis, spurcitiis, vel feno plena. #### Piper est granum modicum, fortissimum gustu, nigrum, rugosum, calidum. #### Piscator navem habet cum ornamentis suis, vilibus induitur, cum silentio navigat, retia in aquam mittit, jactis retibus pisces exterret, diversi generis retia ponit, retia sua lavat et reficit, in aqua turbida non ponit, retia sollicite qua jecerit, custodit; quae escae cuilibet pisci conveniant, novit. #### Piscis pinnulas et squamas habet, cauda et pinnulis regitur, in aqua nutritur, extra aquam moritur, sine coitu generatur, ventum praevidet, et eo veniente in fundum se demittit, ad calorem saltat, semper ascendit, hamo in esca tecto capitur. #### Plaga carnem cito putrefacit, fetet, vix sanatur. #### Platanus arbor est alta et patula, juxta aquas crescit, foliis mollis, viti similis in foliis, succum habet teterrimum. #### Pluma levis est, corpus tegit, mollis, in carne radicatur, suavis seu levis extrahitur. #### Plumbum metallum est ponderosum, in aqua augmentatur, pro auro comburitur, tenerrimum ad scindendum. #### Pluvia desursum venit, minuta est, terram emollit, frigus resolvit, terram irrigat, lutum generat, tempestatem temperat, aquas augmentat, ventum sedat. #### Pomum sphaericum, visu pulchrum, acre gustu, suave, odoriferum, maturum pallescit, tactu terrae putrescit. #### Pons aquae superponitur, trans flumen euntes portat, alluvione interdum dissolvitur, pilis sustentatur. #### Porcus nisi currat tardus ingreditur, cursilis est, fetosus, setosus, horrendum grunnit, rostro lutum suffodit, non ruminat, in luto delectatur, immundis vescitur, glandibus pascitur, uno percusso caeteri congregantur, et aggrunniunt. #### Praedicator debet esse sanctus, doctus, discretus, maturus, facundus, honestae conversationis, constans, integrae famae, humilis, affabilis, missus. #### Pruina de humore nascitur, obscura est, late dispergitur. #### Puer innocens est, purus, mundus, simplex, verax, munificus, placabilis, temperatus, laesus non saevit, offensus ad matrem recurrit. Videns mulierem non concupiscit. #### Pulmo mollis est, spiritum attrahit, laesionem non patitur, calorem cordis temperat. #### Pulvis terrae quasi atomus minimus, vilis, sterilis, mobilis, levis, aridus, vento volvitur, oculis noxius. #### Pupilla modica, nigra, aciem habens, per hanc dirigitur, cito laeditur, albugine obumbratur. #### Purpura sanguinei coloris est, ornatus regius. ####  |