| #### CAP. XXV. De magica, et partibus ejus. |

| #### #### Magica sub philosophia non continetur, sed est foris, falsa professione de vero mentiens, et veraciter laedens, homines seducit a religione divina, culturam daemonum suadet, et ad omne nefas suos sequaces impellit. Haec quinque genera maleficiorum continet, manticem, mathematicam, maleficia, sortilegia, praestigia. Mantice interpretatur divinatio. Haec quinque species habet, necromantiam, geomantiam, hydromantiam, aeromantiam, pyromantiam. Prima fit in mortuis, secunda in terra, tertia in aqua, quarta in aere, quinta in igne. Mathematica in multis est vanitas. Haec tres habet species, Haruspicinam (aruspicinam), augurium, horoscopicam. Haruspicina dicitur ab inspectione hararum (ararum), haec fit quando in fibris animalium, quae animalia in haris, id est cubilibus ponuntur, facta quaeruntur. Augurium dictum est ab avibus, hoc aliquando pertinet ad aures, et dicitur augurium ab avium garritu, aliquando ad oculos, et dicitur auspicium ab avium inspectatione. Horoscopica in constellationibus constat, maleficia fiunt per incantationes; sortilegia, per sortes; praestigia, per phantasticas illusiones. Magicam Zoroastres rex Bactrianorum invenit, et post longa tempora Democritus ampliavit. Hydromantiam Persae feruntur invenisse. Auguria Phriges; Praestigia Mercutius. Aruspicinam quidam puer Hetruscus, nomine Tages . ####  |