| #### TIT. XXIV. De praeparamentis ad Purificationem Mariae digne celebrandam. |

| #### #### Sint lumbi vestri praecincti, etc. (Luc. XII). Lumbi nostri sint praecincti, ut Purificationem Mariae aemulemur, ut sint lucernae ardentes in manibus nostris, ut gaudium Simeonis lumen in manibus, portantis etiam visibili signo in nobis praesentemus. Simus casto corpore, et mundo corde, ut Purificationem Virginis expressius colamus. Simus ardentes devotione, lucentes opere, ut cum Simeone Christum portemus in manibus. Sit lucerna in corde sit in manu, sit in ore. Lucerna in corde luceat in nobis, in manu aliis, in ore proximo. Lucerna in corde puritas est fidei; lucerna in manu, exemplum operis; lucerna in ore, sermo aedificationis. Non solum coram hominibus nos lucere necesse est per orationem, et coram Deo per intentionem, sed etiam coram angelis per operationem. Lucerna nostra coram angelis est pura devotio, cum in conspectu angelorum psallimus sapienter, vel oramus ardenter. Lucerna coram Deo, simplex intentio, ut ei soli placeamus cui nos probavimus. Quod autem fides lucerna sit, testatur Salomon: Non exstinguetur in nocte lucerna ejus (Prov. XXXI), id est non deficiet in tentatione fides ejus. Quod opus bonum lucerna sit, ostendit Dominus: Luceat lux vestra, etc. (Matth. V). Quod Domini sermo lucerna sit ostendit David: Lucerna pedibus meis verbum tuum (Psal. CXVIII). Quod oratio lucerna sit Salomon notat: Lucerna Domini spiraculum vitae hominis, quae investigat omnia secreta ventris (Prov. XX). Lumen namque quod nobis orantibus vel psallentibus desuper aperitur spiraculum est vitae, in quo suaviter respiramus. Quod autem dicatur investigare secreta ventris, id est mentis, non illud esse putandum quod Dominus comminatur se scrutaturum esse in lucernis; istud namque causa cum sit illuminantis, illud judicii est exquirentis. Nam et aliter investigat secreta ventris potio medici, aliter gladius carnificis. De intentione dicitur: Lucerna corporis tui est oculus tuus (Matth. VI). Nobis ergo, quibus ardent tot lucernae, cum exstincta fuerit lucerna hujus vitae, orietur lux inexstinguibilis vitae, et quasi fulgor meridianus consurget nobis ad vesperam. Et cum nos consumptos putaveris, oriemur ut lucifer, et tenebrae erunt sicut meridies. ####  |