| #### CAPUT 63 |

| #### #### Sequitur: #### Et respondit Dominus, et dixit populo suo: Ecce ego mittam vobis frumentum, et vinum, et oleum: et replebimini in eis; et non dabo vos ultra opprobrium in gentibus. #### Et caetera, quae sequuntur, usque ad illud: #### Et erit post haec: Effundam spiritum meum super omnem carnem. #### Vere cor contritum, et humiliatum Deus non spernit (Psal. L). Vere ad quietum, et humilem, et trementem sermones ejus, tempore opportuno respicit. Vere, convalles abundant frumento; vere misericordiam vult plusquam sacrificium, et scientiam Del plusquam holocaustum. Quod in praesenti propheticum demonstrat eloquium. Superius namque in supplicationis serie, adventum et crudelitatem hostium, contritionem terrae et vastitatem animalium, pestilentiam et interitum, confusionem populi, afflictionem senum squalorem virginum lamentando miserabiliter exposuit, poenitentiae rigorem, abstinentiae ariditatem, singultus et gemitus profunditatem, et disciplinam indixit. Egit, recepit, rediit. Egit poenitentiam, recepit misericordiam, rediit ad gratiam. O fructuosa, et virilis poenitentia! o virago, amplectanda, mediatrix peccatorum fidissima! o secunda naufragii tabula! o refugium pauperum, miserorum auxilium, exsulum spes, debilium fomes, lumen caecorum, solamen orbatorum, petulantium virga, vitiorum sera, virtutum apotheca, quae sola judicem flectis, Conditorem arguis, Omnipotentem sternis, dum vinceris vincis, dum cruciaris crucias, dum vulneras sanas, dum salubriter succumbis, gloriose triumphas! Tu sola caeteris silentibus thronum gratiae audacter conscendis. David manu ducens reconcilias, Petrum restituis, Paulum illuminas, publicanum sumptum de teloneo apostolorum fidenter inseris choro. Mariam de prostibulo levas in aethera et jungis Christo; latronem affixum patibulo, adhuc vernantem sanguine, inseris paradiso. Quid plura? Tui juris est coelestis curia: quod in praesenti prophetica evidenter edocet pagina, dum per laborem et poenitentiae fructum plebs non solum infortunii evasit naufragium, non modo ad pristinum gratiae rediit statum; quinimo Salvatoris adventu gavisa, ejus doctrina illuminata, ejus vita informata, ejus passione sanata, ejus resurrectione solidata, ipsius ascensione glorificata, ejusdem Spiritu paracleto in praesenti dotata, coronam duplicavit, duplicia reportavit. Obmutescat canina facundia saecularis eloquentia, quae rustica et inculta divina asserit eloquia. Ecce in praesenti colorata ponitur sententia antitheti lege contrariis reddens contraria. Contra siquidem terrae vastitatem ipsius opponit ubertatem; contra famem saturitatem; contra opprobrium, gloriae securitatem; contra incursionem et credulitatem hostium ipsorum fetorem et interitum; contra sterilitatem fructuum et arborum ariditatem, ipsorum germina et ubertatem; contra famem verbi et sitim doctrinae fontem vitae inducit et doctorem justitiae; contra tristitiam, gaudium; contra confusionem, solatium; contra convicium, gloriam; contra mortem, vitam; contra cinerem, coronam. Singula singulis adaptanda lectori relinquo, quia ad explicandas sinuosas allegoriae rugas festino. Sciendum vero est quod de adventu Salvatoris in praesenti evidens est prophetia: per quem hostis spiritualis exstinguitur, fames spiritualis ejicitur, ubertas redditur, gratia restituitur. Ecce, inquit, mittam vobis frumentum, et vinum, etc. Frumentum, est doctrina vitae; vinum, fervor spiritualis intelligentiae; oleum, suavitas conscientiae. Vel frumentum est eucharistiae gratia; vinum, spiritualis laetitia; oleum quod cunctis liquoribus supernatat, contemplationis gratia. Vel per vinum, intelliguntur opera poenitentiae: per frumentum, opera sapientiae; per oleum, quia ungit, opera misericordiae; quia lucet, opera gratiae; quia pascit, opera justitiae. ####  |