| #### CAP. XXXII. De duobus passeribus ex lege immolandis pro mundatione a lepra. |

| #### #### Lex Moysi praecepit quod si quis a lepra mundatus fuerit, offerat duos passeres vivos, ex quibus unum immolet sacerdos in vase fictili super aquas vivas, alterum vero intingat in sanguine passeris immolati, et eum liberum in agrum avolare permittat (Levit. XIV). Duo passeres sunt corpus et anima. Vas fictile fragilitas carnis moribundae, aquae vivae flumina divinae Scripturae, quae nobis praestant potum spiritalem, et ablutionem. Duos passeres offerimus, cum corpus et animam Deo consecramus. Quod vero unus passer immolabatur, retorto ad pennulas capite, ita ut sanguis effunderetur, nec tamen caput a collo abrumperetur, designat quod ita caro nostra affligenda est per abstinentiam, ut non poenitus exstinguatur a vita. Quod vero alter passer liber in granum avolare permittitur, moraliter designat quod anima nostra concupiscentiis carnalibus edomitis, pennis contemplationis ad coelestia sit sublevanda. ####  |