| ### Auctor incertus: ### SPECULUM DE MYSTERIIS ECCLESIAE. ###  |

| #### PROLOGUS. |

| #### #### De sacramentis ecclesiasticis, ut tractarem, eorumque mysticam dulcedinem vobis exponerem, vestra rogavit dilectio. Cum autem libentius, quia facilius et audentius, logicas quam theologicas, jure consuetudinis, revolvam sententias: dubitare coepi, an contradicere, an potius scribere mallem. Mox vero illud recolens, quod omne bonum communicatum pulchrius elucescit, cum communicatur, consequenter stylum ad scribendum converti, ejus invocato auxilio, qui aperit et nemo claudit, claudit et nemo aperit (Apoc. III). Desideratum itaque libellum interno fluentem nectare, velut favum mellis, vestrae propinavi intelligentiae, quem quia in eo speculari licet quid mystice repraesentent singula in Ecclesia, Speculum Ecclesiae inscribi placuit. ####  |