| #### TIT. XLI. De triplici apertione cordis, sextuplici mandato, et triplici bello ac pace. |

| #### #### Adaperiat Dominus cor vestrum in lege sua, et in praeceptis suis, et faciat pacem, etc. (II Macch. II). Triplex est apertio cordis. Prima ad poenitentiam, secunda ad justitiam, tertia ad perfectionem. Haec autem apertio per legem Domini fit meditanti die ac nocte, unde subdit: in lege sua, quae in sex consistit, in prohibitionibus, comminationibus, praeceptionibus, promissionibus, consiliis, exhortationibus. Prima apertio in prohibitionibus et comminationibus fit, dum quis attendens suas transgressiones et poenas quae ex eis subsequuntur, ad poenitentiam Dei timore compungitur. Haec est enim lex Domini convertens animas (Psal. XVIII). Secunda est in praeceptionibus et promissionibus, dum poenitens divinam voluntatem in sua lege considerans et remunerationem, ad justitiam proficit bonorum operum, quia testimonium Domini fidele (ibid.) dans promissa. Tertia in consiliis et exhortationibus, dum justus in bonis delectatur in Deum fervens, Deo quem solum diligere cupit sibi dicente: Si vis perfectus esse, vade et vende omnia quae habes, etc. (Matth. XIX). Arripit sic perfectionem ut praeter Deum, qui dat sapientiam parvulis, nil quaerat. Quia vero sola dilectio indicativa est religionis, Deo dicente: In hoc cognoscent; quia mei estis discipuli, si dilectionem habueritis ad invicem (Joan. XIII), subditur: Et in praeceptis suis, quae sunt dilectio Dei et proximi inter caetera legis Dei magis tenenda cum ex his pendeant lex et prophetae. Et faciat pacem. Triplex est nobis bellum: A conscientia quae peccatorem accusare non cessat; a carne et daemone, quae etiam justum insequuntur; a fratre et proximo, qui etiam perfectum conturbare conantur. Deus autem qui corda aperit in lege sua, et in praeceptis suis, triplicem facit in homine: Primam pacem per poenitentiam, cum deleto peccato, ipsum conscientia accusare non potest; secundam per justitiam, cum justus exercitio bonorum operum carnem domuerit, juxta Apostolum: Castigo corpus meum et in servitutem redigo (I Cor. IX), et cum sic omnia inimici tela exstinxerit (Ephes. VI); tertiam quoque cum solum Deum tenens nullis prosperis extollitur, nullis adversis movetur; aeque acceptans prospera ut adversa, ut vere dicatur: Pax multa diligentibus legem tuam; et non est illis scandalum (Psal. CXVIII). Conscientia cessante a primo bello, carne et daemonibus a secundo homine ita perfecto ut aliquo scandalizante scandalum non recipiat, sed quantum in ipso est et cum scandalizaverit pacem habeat, in patientia possidens animam suam (Luc. XXI). ####  |