| #### TIT. XCIII. De tribus piscinis, diaboli, mundi, et Dei, et earum porticibus. |

| #### #### Tres sunt piscinae: una diaboli, altera mundi, tertia Dei. Prima confusio dicitur, et cruciat lethaliter; secunda, contritio, et lavat potentialiter; tertia, compunctio, et abluit salubriter. De prima dicitur: Mittentur in stagnum ignis ardentis et sulphuris (Apoc. XIX); de secunda: Quid tibi vis in via Aegypti, ut bibas aquam turbidam? (Jer. II.). De tertia: In die illa erit fons patens domui David, etc. (Zach. XIII). Prima habet quinque porticus poenarum tenebras: in prima habet stridorem dentium; in secunda, ignem inexstinguibilem; in tertia, vermem non moriturum; in quarta, frigus nimium; in quinta, desperationem. Secunda quoque piscina quinque habet porticus: prima est negligentia et in ista jacet Saul cum inobedientibus; secunda curiositas mundi, et in hac Jezabel cum curiosis mulieribus; tertia contemptus proximi: et in hac dives epulo cum omnibus avaris, quarta profundum malitiae: et in ea Arius et Caiphas cum aliis malitiosis; quinta desperatio veniae: in qua Cain et Judas cum reliquis desperantibus. In prima audiunt: Maledictus qui opera Dei facit negligenter (Jer. XLVIII); in secunda: Ascendit mors per fenestras nostras (Jer. IX); in tertia: Qui non diligit manet in morte (Joan. III); in quarta: In malevolam animam non intrabit sapientia (Sap. I); in quinta: Qui peccaverit in Spiritum sanctum non remittetur ei, neque in hoc saeculo neque in futuro (Luc. XII). Tertia piscina quinque porticus habet: Prima est timor supplicii: et in ipsa jacent poenitentes; secunda, dolor exsilii praesentis: in qua jacent lugentes et justitiam esurientes; tertia, compassio proximi: in qua misericordes; quarta, amor praemii: in qua mundi corde; quinta, amor conjugii: in qua pacifici. In his quanquam habeatur virtutum sanitas, quia tamen in praesenti non habetur ad plenum, multitudo dicitur jacere languentium: hi exspectant ut descendat angelus; a quo mota aqua compunctionis (Joan. V), languor venialium vel mortalium descendentis Spiritus sancti gratia tergatur, et sanetur ab omni labe unus, ille scilicet tantum qui charitatis servat unitatem. ####  |