| #### CAP. XIX De trina immersione et unctione chrismatis. |

| #### #### His peractis, benedicuntur fontes, et traditur novae vitae iter aggredientibus fidei Symbolum; quod a duodecim apostolis ordinatum est et totidem sententiis comprehensum. Postea interrogatur si abrenuntiet Satanae, etc. Et post trinam responsionem immersione trina baptizatur, quia ibi Trinitatis virtute et gratia mundatur a peccatis. Dehinc sacro chrismate ungitur in vertice, ut intelligat se promoveri in regem et sacerdotem, non ministerio quidem sed dignitate sanctitatis, secundum illud: Vos estis genus electum, regale sacerdotium, gens sancta, populus acquisitionis. (I Petr. II). Et ut a Christi consortio vocetur Christianus, et aeterni regis sit cohaeres, huic sacramento post aquam baptismi Spiritus sanctus infunditur, ut sit renatus ex aqua et Spiritu sancto, imo infusus ostenditur. Si quidem Spiritus sanctus in ipsa trina immersione remissionem confert peccatorum. Sed non simul cum immersione poterat exhiberi ejus sacramentum. ####  |