| #### TIT. CLXXXII. Quid est quod quieverit terra quadraginta annis post peccatum Gedeonis. |

| #### #### Non praemittenda videtur quaestio quomodo quieverit terra quadraginta annis post peccatum Gedeonis (Judic. VIII), cum post victoriam qua liberavit Hebraeos ex auro spoliorum fecerit abominationem; et post illam fornicatus fuerit omnis Israel, et fuerit illi et domui ejus in scandalum. Quomodo ergo post hoc tantum nefas quod et Gedeon et populus commisit, requievit terra quadraginta annis, cum hoc Scriptura soleat ostendere, cum a Domino Deo populus fornicaretur, tunc potius pacem illos perdere, non acquirere, et hostibus subjugari, non ab hostium infestatione muniri? Sed intelligendum est, sicut solet Scriptura, per prolepsim, id est per occupationem dixisse quod fecerit ephod contra Dei legem Gedeon ex illo auro quod fuerat hostibus devictis ablatum, quia uno loco dicere voluit et unde erat aurum et quid de illo factum sit; sed postea factum est in fine dierum Gedeon hoc peccatum quando consecuta sunt etiam mala quae deinde Scriptura contexuit; posteaquam commemoravit quot annis in diebus Gedeon terra conquievit; quos annos recapitulando commemoravit, id est ad ordinem quem perverterat prius dicendo de illo scandalo quod novissime factum est . ####  |