| #### CAP. XII. De his quibus prima littera est N. |

| #### #### Nardus herba folio presso et parvo. Ejus cacumina in aristas se spargunt, ejus spicas et folia ad conficiendum nardum deponunt pigmentarii; calida herba est et odorifera. #### Naris directa, concava, spirat, odorem sentit. #### Nasus directus, planus, candidus. In eo maxima parte consistit species faciei; spiritum emittit per nares. #### Natans corpus in aqua habet caput supra aquam, et pedes movet, fluctus retro jacit. #### Navis in principio et in fine est angusta, in medio lata et onusta, super aquas fertur, perforata submergitur, malum habet, velo concitatur, gubernaculo regitur, anchora retinetur, qua non munita vento movetur; scopulis confringitur, hauritoriis purgatur, fluctus premit et frangit, fluctibus undique tunditur. #### Nauta in fine navis residet, puppim attente respicit, clavum regit, viam considerat et metuit, tempestatem formidat, navem omni tempore lustrat, ne alicunde laesa sit, plus justo eam non onerat, vilibus induitur, in portu mercedem expetit. #### Nebula ab humore oritur, late spargitur, frigida est, ascendens pluviam nuntiat, calore solis dissolvitur; descendens serenitatem signat, immota manens obscuritatem. #### Nicticorax in domibus habitat et muris, de nocte volat, diem fugit. #### Nidus fit avibus secretus, intus calidus, extra asper, ex multis congestus. #### Nix ex aqua induratur, candida et frigida est, cito dissolvitur, minuta descendit, desursum venit, calore in aquam resolvitur, terram operit, et segetem fovet #### Novacula suaviter radit, acuta est, superflua incidit, firmiter in capsa reconditur. #### Novem angelorum ordines, novem leprosi curati et non reversi. #### Nox obscura, quieta, frigida, in nocte lignum putridum, et vermiculus quidam fulget, solitaria est, pigra ad operandum, importuna, periculis et phantasmatibus plena, colorem rebus aufert, stellis illuminatur. #### Nubes leves sunt, pluviam nutriunt, obscurae sunt et veloces. #### Nutrix infantem lactat, custodit, dulciter tractat, diligenter portat, esculatur, cibos praemandit, infirmitates ejus sustinet, a fletu promissis et minis retrahit, ire et loqui docet, et praeambulat quocunque eat, illi osculum dirigit, aliquando permittit eum cadere ut laesus iterum cadere caveat, iratum mulcet, cum lacrymatur oculos tergit, offensum revocat, in sinum levat. #### Nux corticem amarum habet, testam duram, pabulum praestat, nucleum habet dulcem, suave lumen ministrat, vel accommodat. ####  |