| #### TIT. LXIX. De tribus silentiis aliis. |

| #### #### Triplex est silentium: cordis, oris, operis. Corde silet, qui dicenda nunquam concipiens, nunquam intus in corde loquitur. Ore silet, qui etsi concipiat, magno tamen silentii vigore extra in ore restringit. Opere silet, qui licet concipiat, licet proferat, tamen usque ad effectum non pervenit. Qui prava in corde concipiendo silet bonus est. Qui intus silentium rumpit, licet linguam exterius comprimit, malus. Qui corde rumpit et lingua, deterior; qui corde, lingua et opere, pessimus. Hic enim effrenate concepta, non solum effrenatius loquitur; verum etiam effrenatissime operatur. De illo dicitur: Qui dimittit aquam caput est jurgiorum (Prov. XVII). Aquam dimittere est fluxum linguae ad actum perducere; et est caput jurgiorum, quia ibi propinatur origo discordiae. ####  |