| #### TIT. XXIV. De coeli, terrae et inferni habitatoribus peculiaribus, et de tribus dantibus in singulis testimonium. |

| #### #### Tria loca, coelum, terra, infernus, habent singula habitatores suos. Coelum solos bonos, infernus solos malos, terra malos mistos et bonos: Tres sunt qui testimonium dant in coelo: Pater et Filius et Spiritus sanctus. Tres in terra: spiritus, aqua et sanguis (I Joan. V). Tres in inferno, vermis qui non moritur, quo roditur conscientia; ignis qui non exstinguitur quo cremantur corpora; tertium desperatio, quae in eo intelligitur quod dicitur non exstinguitur, non moritur (Isa. LXVI). His qui in coelo sunt datur testimonium beatitudinis; qui in terra, justificationis; qui in inferno damnationis. Primum testimonium gloriae, secundum gratiae, tertium irae. ####  |