| #### TIT. VIII. De duabus clavibus coeli. |

| #### #### Duae sunt claves januae paradisi: charitas et patientia. Primum est charitas amplectenda. Et quia qui Deum vult diligere, tentationibus exponitur, adhibenda est patientia. Haec sunt cherubim ac gladius versatilis et flammeus posita ad custodiam paradisi. Cherubim interpretatur plenitudo scientiae: at plenitudo legis juxta Apostolum, charitas (Rom. XIII). Per gladium flammeum et versatilem intelligitur tribulatio: quae tunc gladius, cum dividit; flammeus dicitur cum incendit; versatilis, quia transitorius. Si ergo vis coelum intrare, ista duo scias necessaria, quia et sine charitate nihil possumus, et per multas tribulationes oportet nos intrare in regnum Dei (Act. XIV). Claves enim sunt paradisi charitas et patientia, sine quibus non intratur, et inter nos et paradisum positae sunt, ut non nisi per illas nos intrare posse sciamus. ####  |