| #### CAP. XXV. De elephantis natura. |

| #### #### Est animal elephas nomine. Physiologus dicit de eo quod magnum intellectum habet in se, concupiscentiam carnis minime in se habere dicitur. Tempore quo voluerit pullos procreare, vadit in Orientem cum femina sua usque in locum proximum paradiso. Est autem ibidem herba mandragora nomine, de cujus fructu femina prior degustat, et tunc masculum illum deducit ut persuasus manducet. Postquam vero manducaverint ambo, coeunt sibi invicem, statimque femina concipit. Cum autem venerit tempus pariendi, pargit ad lacum magnum, et ingreditur usque ad ubera, et ibidem parturit super aquam, et hoc propter draconem facit, quia insidiatur pullis ejus, et illi ipsi. Masculus autem non recedit a femina, sed custodit eam super stagnum aquarum parientem, ad arcendum draconem, ut dixi, inimicum. Isti autem duo elephantes masculus et femina figuram habent Adam et Evae, qui erant in paradiso Dei ante praevaricationem gloria circumdati, nescientes ullum malum, non concupiscentiae desiderium, non commistionis coitum. Cum vero de interdicta arbore gustavit mulier, dedit viro suo qui manducans seductus est. Tunc praecipitati sunt de paradiso in hunc mundum quasi in stagnum aquarum multarum. Quod enim aliquando aqua, praesens saeculum significet propter diversas perturbationes et voluptates, David insinuat cum dicit: Salvum me fac, Deus, quoniam intraverunt aquae usque ad animam meam (Psal. LXVIII). Et alibi: Exspectans exspectavi Dominum, et respexit me, et eduxit me de lacu miseriae, et de luto faecis (Psal. XXXIX). Cum ergo profecti sunt in hunc miseriae lacum, cognovit Adam uxorem suam Evam, et genuit Cain in luto faecis. Ideoque pius et misericors Dominus noster Jesus Christus descendens de sinu Patris, assumpsit carnem nostram, et eduxit nos de lacu miseriae, et de luto faecis, statuensque supra petram pedes nostros, immisit in os nostrum canticum novum (Ibid.), dicens: Ita orabitis: Pater noster, qui es in coelis (Matth. VI), etc. Hunc hymnum docuit nos ipse, qui supra petram statuit pedes nostros. Petra autem erat Christus (I Cor. X). Dominus autem pacis sanctificet vos ad perfectum, ut integer spiritus vester et anima et corpus sine querela in adventum Domini nostri Jesu Christi servetur (I Thess. V). Quid autem ossa et pellis elephantis faciant, dicam. In quocunque enim loco vel domo incensa fuerint, odor eorum expellit inde statim omnem serpentem, vel quodque animal venenosum. Sic denique mandata Dei, et pia opera faciunt. Si enim accenduntur in corde hominis, effugant omne opus veneniferum diaboli in quacunque parte. ####  |