| ### Hugo de S. Victore ### EXPOSITIO MORALIS IN ABDIAM. ###  |

| #### PRAEFATIO. |

| #### #### Abdias quartus in ordine prophetarum, sermone simplex et sensu multiplex; rarus in verbis, sed copiosus in sententiis. Juxta illud Salomonis: Sapiens verbis innotescit paucis (Eccle. XX), prophetiam suam litteraliter adversus Idumaeam dirigit; allegorice contra mundum, tropologice contra carnem stylum suum acuit; Salvatoris typum gerens, ipsius adventum subtiliter introducit, per quem mundus destruitur, per quem caro atteritur, per quem libertas redditur. Hinc est illud: Si Filius vos liberaverit vere liberi eritis (Joan. VIII). Hic est Abdias, qui sub Achab rege centum prophetas in specubus latentes pavit: et dum corporalem ministrat alimoniam, spiritualem divinitus accepit. Prophetavit autem praefatus vir quando et alii prophetae, Amos scilicet, Joel et Osee. Jacetque conditus in Samaria cum Elisaeo et Joanne Baptista. ####  |