| #### QUAEST. XV. |

| #### #### Quaero ergo an animale quod fuit Christus, fuerit rationale, an non rationale? Sed irrationale esse non potuit, quod bruta anima non vixit; fuit ergo rationale et mortale quod in Christo prius fuit animale, nunc vero spirituale. Quod probat talis connumeratio: Primus homo de terra terrenus; secundus de coelo coelestis (I Cor. XV). Si ergo secundus homo non esset id quod est homo, nullo modo connumeraretur cum primo nomine. Quis enim sic connumerat: primus homo Adam, secundus homo Gabriel? Solent his et hujusmodi respondere dicentes. Ideo dictus est Christus esse humanae naturae, quia indutus est carne et anima. Nunquid natura vestis dicetur esse vestiti: Qualis coelestis, tales coelestes (ibid), ut dicit Apostolus. Uniformis naturae identitatem postulat relatio, quam facit Apostolus per talis et qualis. Et alibi dicit: Sicut portavimus imaginem terreni, portemus imaginem coelestis (ibid.). Quis est iste coelestis? Nonne homo Verbo Dei unitus, qui dictus est coelestis, quia supra legem humanam de sancto Spiritu conceptus est? Dicit Augustinus in homilia De symbolo: Haec fuit natura hominis qui factus ex Virgine, quae natura fuit Virginis ex qua Christus formatus et natus est, quemadmodum ejusdem naturae est cum Patre secundum divinitatem. ####  |