| #### TIT. LXIX. De duabus zonis in Veteri Testamento. |

| #### #### Duas zonas legimus Veteris Testamenti. Quarum zona pellicea renes cingit, zona aurea mamillas stringit. Elias cinctus zona pellicea circa renes, est timor carnem restringens a libidine. Zona aurea circa mamillas, amor virtutis cor compescens a libidinosa voluptate. Zona timoris, quae non veniam dilatat, sed poenam cingit. Zona aurea ubi latens voluptas in corde castratur. Qui viderit, inquit, mulierem ad concupiscendum eam, etc. (Matth. V). Zona praecinctus est pellicea, qui crucifigit carnem cum vitiis et concupiscentiis qui dicit: Confige timore tuo, etc. (Psal. CXVII). Zona aurea strictus est, cujus cor non polluit cogitatio foeda, qui pepigit foedus cum oculis, ut ne cogitet quidem de virgine (Job XXXI). Utrumque postulabat qui dicebat: Ure renes meos et cor meum (Psal. XXV). Carnem a fluxu libidinis, mentem a passione voluptatis. Zona pellicea si rumpatur, filo et acu resarcitur; filum in acu eleemosyna est, quam in manu exercet cum acu, id est cum poenitentia quae pungit. ####  |