| #### TITULUS 37 |

| #### #### De secunda divisione sic legitur in Ezechiele: Haec est terra, quam mittetis in sortem tribubus Israel, et hae partitiones earum, dicit Dominus (Ezech. XLVIII). Ad plagam septentrionalem portae tres trium tribuum. A parte australi totidem aliarum trium; a parte orientali, totidem aliarum trium; a parte occidentali, totidem aliarum trium; ab unaquaque plaga mensurabis quingentos cubitos et quatuor millia. Quid sunt hae quatuor plagae, nisi quatuor principalia genera compunctionis, per quae mens sancta intrat et graditur ad templum sanctae contemplationis? Haec autem sunt: Timor supplicii, dolor praesentis exsilii, spes coelestis praemii, affectus spiritalis conjugii. Timor, plaga occidentalis; dolor, septentrionalis; spes, orientalis; amor, australis. Quid autem sunt tres portae ad singulas sitae, nisi praefatae compunctionis occasiones Trinitati dicatae, fidei, spei, charitati consecratae. Qui enim recte timet supplicia, fide fugit vitia, spe tendit ad merita, charitate currit ad praemia. Cui vero dolet praesentis exsilii miseria, is fide tendit ad obedientiam, spe festinat ad justitiam, charitatis pennis volat ad gloriam. Porro qui immarcessibile sitit praemium, fide vitiorum fugit naufragium, spe spiritalis agonis ingreditur stadium, dilectionis studio suadente festinat ad praemium. Sane qui coelestis unius desiderat copulam, fide totius iniquitatis a se removet maculam, spe ubique et semper innocentiae sequitur regulam, ardenti charitatis desiderio coeleste matrimonium flagrat, et ad nuptias spiritales vehementi festinat studio. In omnibus his, visio ambitur Trinitatis, aeternitas gloriae, possessio felicitatis. Quod autem a porta usque ad templum quingentos numerat cubitos et quatuor millia illud est centenarius et millenarius uterque perfectionem significat. Centenarius quinquies multiplicatus honestam et perfectam significat continentiam sensuum. Millenarius quater multiplicatus, juxta fidem et regulam Evangelii significat puritatem conscientiae, perfectionem vitae, innocentiam morum. Per quatuor ergo millia integritas vitae; per quingentos cubitos designatur sanitas famae. A porta ergo usque ad templum praefata numerantur; quia ab ingressu compunctionis usque ad gaudium sanctae contemplationis necessaria est sensuum honestas, vitae integritas, conscientiae puritas. Necessaria est, inquam, continentia sensuum, justitia actuum, innocentia affectuum. Sic itur de porta ad templum; quia per praefatorum custodiam et sollicitudinem ad spiritalis matrimonii copulam, et sponsi pervenitur dulcedinem. Unde subsequenter adjungitur: Et nomen civitatis ab illa die, Dominus ibidem (Ibid.). Ex illa die, illa claritate, illa copula, illa unione, est civitatis nomen, Dominus ibidem; quia custodit egressum sponsae suae ad actionem, et introitum ad contemplationem. Custodit portas professionis, observat vicos religionis, veneratur templum sanctificationis, munit arcem perfectionis, protegit populum spiritualium exercitiorum, chorum custodit coelestium morum. In ea quoque Dominus panis est vitae, vinum coelestis justitiae, indumentum justitiae, lex clementiae, lux spiritalis intelligentiae, aqua spiritalis doctrinae. Quid plura. Ex quo civitatis nomen est, Dominus ibidem (Rom. I); in ea omnibus Deus fit omnia. Haec succincte diximus de prima divisione, et secunda. ####  |