| #### TIT. XXX. De tribus dissolutionibus et tribus cinctoriis hominum. |

| #### #### Tres sunt dissolutiones quae penitus hominem dissolvunt, et animam cum corpore penitus interire faciunt, avaritia, luxuria, superbia. Avaritia generans invidiam, trahens hominem extra se per evagationem, ut vadat transitoriis consolari. Luxuria proferens immunditiam, premens hominem infra se per pollutionem, ut eat in vitiis delectari. Superbia pariens injustitiam, rapiens eum extra se per elationem, ut pergat in potestate gloriari. Haec tria tres merentur maledictiones. Prima est: Maledictus est qui speravit in multitudine divitiarum suarum (Psal. LI). Secunda: Maledictus homo qui confidit in homine (Jer. XVII). Prima dissolutio, id est avaritia tribus nocet amore: pecuniae, honoris ambitione, damnationis affectione. Et inde tria perdimus: amorem in Christo et Creatore, exspectationem coelestis gloriae, obedientiam divinae potentiae. Secunda, id est luxuria, etiam tribus nocet: cutis nitore, vestis splendore, et exquisito ciborum sapore. Per haec tria perdimus primam stolam que deberetur in morte, incorruptionem futuram in corpore, refectionem divinae praesentiae. Tertia quoque, id est superbia, tribus nocet, immunda cogitatione, superflua locutione, impura operatione. Per haec tria perdimus: mentis simplicitatem, linguae vel vocis mediocritatem manuum puritatem. Prima dissolutio a bono multos dimovit, secunda complures ad malum promovit, tertia infinitos in mortem demovit. #### His opponuntur tria cinctoria: Primum est memoria mortis corporeae. Haec est zona pellieea qua cingebatur Joannes et qua utuntur eremitae, quae tribus patet indiciis, dolore, pallore, torpore, cum meminit mortis corporeae. Hoc cinctorium tria confert, minus superbire, neminem odire, magna non ambire. Hoc enim superbum humiliat, odientem placat, cupidum replet et satiat. Secundum cinctorium probabilitas et decor pudicitiae. Balteus quo cingebatur Aaron iturus ad Deum, quo utuntur sacerdotes et levitae studentes castitati: quod tribus patet indiciis, laetitia intus in corde, fiducia foris in ore, munditia exterius in corpore. Confert hoc cinctorium tria: gravitatem in vultu, mediocritatem in habitu, maturitatem in incessu. Pudicitia enim intus corde fundata his bonis est extrinsecus ornata. Tertium cinctorium est amor religionis et justitiae. Zona aurea qua Joannes in Apocalypsi praecinctus est ad mamillas. Quo utitur Jesus studens omnium integritati. Tribusque patet indiciis: Cautione praevaricationis in providentia, obeditione praeceptionis in patientia, attentione divinae cognitionis in constantia. Hoc cinctorium tria confert: Humilitatem in prosperis, soliditatem in adversis, mediocritatem in cunctis. Per hoc enim justitia unicuique quod suum est reddit. Primum cinctorium manus ad praelium pugiles informat, secundum vires viribus accumulat, tertium victorem praemiis exornat. Joannes quia primum habuit, scilicet mortis memoriam, morti occurrere non formidat. Petrus quia secundum habuit, dictum est ei: Caro et sanguis non revelavit tibi (Matth. XVI). Christus quia principaliter tertium habuit, stans ad monumentum Lazari confitenter ait: Gratias ago tibi, quoniam audisti me (Joan. XI). Primum cinctorium hominem a malo separat, quo David Goliam peremit; secundum virtutibus corroborat, quo carens Absalon ab hostibus se non exemit. Tertium religioni consociat, quo Christus genus humanum solus redemit. ####  |