| ### Auctor incertus ### Hugo de S. Victore? ### POSTERIORUM EXCERPTIONUM LIBRI TREDECIM CONTINENTES UTRIUSQUE TESTAMENTI ALLEGORIAS. ###  |

| #### PROLOGUS. |

| #### #### Quicunque sapientiae, sive scientiae studet divinae, fructum lectionis proprio magis experimento, quam alieno cognoscere valet documento. In ipso namque legentis animus bonum possidet honestae occupationis, solertiam meditationis, instantiam orationis, et claritatem supernae invenit contemplationis. Ibi informatur ad exemplum sanctae imitationis; instruitur ad exercitium virtutis; stabilitur ad exhibitionem boni operis. In ipsa, reprobato fuco falsitatis, depulsa malitia iniquitatis, perducitur ad veram, vel ad perfectam veritatis cognitionem, et ad bonitatis dilectionem. In ipsa animatur, ne frangatur in adversis; solidatur, ne dissolvatur in prosperis, et sumit recordationem de praeterito, cautelamque de futuro. Quisquis autem sacrae Scripturae cibo pasci renuit, vitam animae suae perdere jam incipit, ut de eo dici possit: Omnem escam abominata est anima ejus et appropinquavit usque ad portas mortis (Psal. CVI). Accipe itaque, frater charissime, hanc secundam excerptionum nostrarum, quas postulasti, partem, quasi quoddam ferculum animae tuae paratum: ut in ipso spiritualiter incrasseris, impingueris, dilateris. Capitula autem hujus partis sicut, et superioris, ad evidentiam totius operis sequentis, ante principium libri tibi per ordinem disposui. ####  |