| #### CAP. XXII. De serra bellua marina. |

| #### #### Bellua est in mari quae dicitur serra, habens pennas immanes, quae, cum viderit navem velificantem, elevat alas suas, et currere contendit contra navem triginta vel quadraginta stadiis. Cum vero deficit, ponit alas suas, et eas tandem ad se retrahens lassa subsistit, ipsam vero fluctus in profundum maris ad locum suum tunc temporis reportare consuevit. Mare autem hujus saeculi figuram habet. Naves ergo justorum habent exemplum, qui sine ullo periculo vel naufragio fidei transeunt per medias hujus mundi procellas et tempestates, et mortiferas vincunt undas, id est hujus saeculi contrarias potestates. Serra autem, quae vult velificare contra naves, figuram gerit eorum qui initium habent in bonis operibus, postea non permanentes in eis sunt cupiditate victi, ebrietate, et luxuria ac diversis vitiorum generibus quae tanquam fluctuantes undae maris mergunt eos usque ad inferos. ####  |