| #### CAPUT 110 |

| #### #### Sequitur: #### Et erit in die illa: stillabunt montes dulcedinem, etc. #### Per montes, et colles, et rivos diversitas meritorum ostenditur. Per dulcedinem, lac et aquam, varietas praemiorum. Quod autem fons egreditur de domo Domini irrigans torrentem spinarum, illud est, quod alibi dicitur: Laetitia sempiterna super capita eorum (Isa. XXXV). Et illud: Agnus, qui in medio eorum est, reget eos et ad vitae fontes aquarum deducet eos (Apoc. VII). Tunc Aegyptus et Idumaea erunt in desertum perditionis, et Hierusalem cum Judaea habitabitur in annos generationis; quia et illis dicetur: Ite, maledicti, in ignem aeternum (Matth. XXV); Et istis: Venite, benedicti Patris mei; percipite regnum (ibid.). Et tunc Dominus mundabit sanguinem electorum, quem prius non mundaverant; quia, ut doctores asserunt, electi videntes apostatam angelum irrevocabili sententia mulctatum, insolubili vinculo innodatum, horribili poena damnatum metu concutientur, ipsoque metu ab eo, quod aegre mundaverant, purgabuntur. Juxta illud Job: Cum sublatus fuerit, inquit loquens de apostata angelo, timebunt angeli, et territi purgabuntur (Job XLI). Et post haec Dominus commorabitur in Sion, hoc est, in specula visionis; quia tunc praecinget se, et faciet illos discumbere, et transiens ministrabit illis. Moraliter de adventu Sponsi ad sponsam Christi, ad columbam, ad unicam, dilectam et fidelem animam. Cum Dominus habitans in Sion, in monte sancto, in sublimitate, scilicet contemplationis cum sponsa propius init copulam unionis, quando sponsus et coelestia propinat oscula, quando angelico obsequio paradisi ministrat ei fercula, tunc Hierusalem fit sancta, utique sancta, quia a terrenis elevata. Elevata, inquam, ab iniquitate, elevata a curiositate suspensa a voluptate, sequestrata a vanitate. Tunc alieni per eam amplius non transeunt, quia nec maligni suggestio, nec spiritus elatio, nec carnis titillatio, nec mundi infestatio eam irritare ullatenus praesumunt: quam Sponsi felicitas, contemplationis reclusam thalamo, unionis lectulo inserit. Non transcunt, inquam, per eam alieni amplius; quia quae impassibili jungitur et beato inseritur, nulla rerum molestia etiam ad modicum pulsatur. Per gratiam Sponsi, eam dico impassibilem factam, non substantialiter creatam. ####  |