| #### CAP. XXI. Quod parvuli in aetate congrua patrinorum promissione tenentur. |

| #### #### Cum vero ad intelligibiles annos pervenerit, monendus est a presbyteris et ab iis per quorum vocem Satanae abrenuntiavit et fidei Symbolum accepit, quatenus quod per aliorum ora promisit jam studeat corde credere, et ore proprio confiteri, et opere imitari. Unde Augustinus in sermone habito Dominica prima post Pascha: Vos ante omnia tam viros quam feminas moneo qui filiolos in baptismo suscepistis, ut cognoscatis vos fidejussores exstitisse apud Deum pro illis. Ideo semper illos monete ut castitatem custodiant, justitiam diligant, charitatem teneant, hoc omnibus faciant quod sibi fieri volunt. Ante omnia Symbolum et Dominicam orationem et vos ipsi tenete, et illis quos excepistis ostendite, et paterno affectu eos in Domino diligite. ####  |