| #### TIT. CX. De incarnatione Verbi figurata per vas novum in quod Eliseus salem misit. |

| #### #### Aquae Jericho pessimae erant et terra sterilis. Rogatus ergo Eliseus eas sanare misit sal in vas novum fictile, et demersit illud in flumen, et sanatae sunt aquae pessimae, et terra sterilis (IV Reg. II). Jericho sunt populi mali et a fructu boni operis aridi. Vas novum fictile: vel sancta Virgo quae fuit vas novum per virginitatem, et fictile, quia terrenum; vel vas novum Christi caro est nova, quae sine peccato nova generatione creata est, id est de matre sine patre: quae est quarta et nova generatio et fictilis, quia mortalis. Sal autem est sapientia, Verbum scilicet Patris. Sal iste dum mittitur a Deo Patre in vas novum, id est in uterum Virginis, vel in carnem assumptam de Virgine, ubi latuit divinitas tanquam in vase; sanatae sunt aquae, id est gentes quae receperunt vas in quo est sal, id est Christum in quo est divinitas. Nam sal in vase, divinitas in carne est. Vas habens sal in aqua est Christus Deus et homo in gente. In nobis quoque sunt vitia et peccata aquae amarae, quae terram nostram, id est animam faciunt sterilem, et submergunt in inferni profundum. Ut ergo sanentur aquae nostrae, opera videlicet nostra, et terra efficiatur vitae fructui idonea, exuamus veterem hominem cum actibus suis; et induti novum effectique vas novum a vitiis mundemur; recipiamus sal verae sapientiae a qua sumus conditi, et in novo homine, qui non moritur, conservemur intacti. ####  |