| #### CAP. XIV. Quibus et quando Dominus et diabolus a dextris et a sinistris sint. |

| #### #### Quoniam a dextris est mihi, ne commovear (Psal. XV). Dominus a sinistris est, quando exterius salutem temporalem tribuit. Dominus a dextris est, quando interius virtutes animae custodit. Diabolus a sinistris est, quando foris per adversa impugnat. Diabolus a dextris est, quando intus per vitia tentat. Hinc est quod de reprobo Scriptura loquitur, dicens: Diabolus stet a dextris ejus (Psal. CVIII). Diabolus quippe interpretatur deorsum fluens, quia de illa primae conditionis suae gloria per superbiam cecidit. Tunc ergo diabolus nobis a dextris stat, quando ille qui de coelo cecidit, nos sibi per consensum peccati subjiciens, in nobis ascendit. Quando enim nos cadimus, diabolus erigitur; quando nos surgimus, ipse prosternitur. Hinc Jeremias plangit, dicens: Vide, Domine, afflictionem meam, quoniam erectus est inimicus meus (Thren. I). De hac etiam sinistra in Evangelio dicitur: Si quis te percusserit in sinistram maxillam, praebe ei et alteram (Matth. V). Sinistram quippe maxillam percutit qui exterius nocet. Cui nos dexteram maxillam praebemus, si contra exteriora damna, animae virtutes opponimus, ut scilicet tanto minus foris periculum timeamus, quanto certius praesidium intus est in quo confidimus ####  |