| #### TIT. LXIV. De varia Christi apparitione variis facta, et in locis et modis; et de nostra apparitione. |

| #### #### Quomodo tertio die solemnitate ter repetita, tribus locis et tribus modis apparuit Christus? In stabulo tribus Magis, prima die; in baptismo paucis discipulis, secunda die; in convivio pluribus invitatis, tertia die. Prima apparitio facta est in loco vili, secunda in humili, tertia in sublimi. Haec apparitio prima facta magis per stellam in oraculo; secunda discipulis per vocem auditam in propatulo; tertia in conviviis per vinum factum in miraculo. In loco vili stella visa est sapientibus, ut sapientium sapientia destruatur. Vox in propatulo audita simplicibus, ut simplicitas instruatur. Vinum in miraculo mistum anteponitur dubitantibus, ut infidelitas confundatur. De prima dicitur: Sapientia hujus mundi stultitia est apud Deum (I Cor. III). De secunda: Estote simplices sicut columbae (Matth. X). De tertia: Omne quod non est ex fide peccatum est (Rom. XIV). Apparuit autem tribus modis: In stabulo hominis filius; in baptismate Dei Filius et de Spiritu conceptus: quia dictum est: Hic est Filius meus dilectus (Matth. XVII). Et super eum est Spiritus sancti visus. In convivio vero Deus quia hoc nemo posset facere nisi esset Deus cum eo. Prima apparitio in humanitate, qua verus homo; secunda in dignitate qua plus quam homo; tertia in potestate qua aequalis Deo. Similiter et nos appareamus tribus locis et modis, incipientes in stabulo, proficientes in baptisimo, perseverantes in convivio. Adam apparuit, ut jumentum in stabulo: Infixus sum, inquit, in limo profundi (Psal. LXVIII). Naaman Syrus, et eunuchus Candacis reginae, in baptismo: Ecce aquam, inquit, Quis prohibet me baptizari (Act. VIII). Stephanus in convivio. Ecce, inquit, video coelos apertos (Act. VII). In primo clamat inferius: Sana animam meam, quia peccavi tibi (Psal. XL). In secundo mundus orat: Amplius lava me, Domine (Psal. L). In tertio famelicus: Panem nostrum quotidianum da nobis hodie (Matth. VI). In stabulo curamur ejus livore; in baptismo lavamur ejus cruore; in convivio inebriabimur ejus odore. De primo dicitur: Livore ejus sanati sumus (Isa. LIII); de secundo: Abluti estis, sanctificati estis (I Cor. VI). De tertio: Curremus in odore unguentorum tuorum (Cant. I). Stabulum est in fetore peccatorum tuorum, baptismus in decore donorum, convivium in odore meritorum. Similiter tribus modis apparet, in conscientia, fama, justitia. Conscientia refertur ad stellam, fama ad vocem auditam. justitia ad vinum propinatum. Stella significat conscientiam lucidae cogitationis; vox, famam conversationis; vinum, justitiam gratae operationis. Conscientia latet in occulto, fama volat in publico, justitia patet in manifesto. De prima dicitur: Gloria nostra haec est, testimonium conscientiae (II Cor. I). De fama: Luceat lux vestra, (Matth. V), etc. De tertia: Beati qui persecutionem patiuntur propter justitiam (ibid.). Per conscientiam apparent saeculares populi, per famam, clerici regulares et monachi; per justitiam, saeculares. Primi apparent incedentes lento incessu, secundi festino passu, tertii rapido cursu. ####  |