| #### QUAESTIO XV. |

| #### #### Ut innotescat principibus, et potestatibus in coelestibus per Ecclesiam, etc. Quaeritur an mysterium incarnationis fuerit revelatum super coelestibus essentiis ante ipsius impletionem. In solutione hujus quaestionis videntur contrarii Hieronymus et Augustinus. Dicit enim beatus Hieronymus, angelicas dignitates ad purum non intellexisse supra memoratum sacramentum; unde sic quaerunt: Quis est iste, qui venit de Edom? (Isa. LXIII.) Et alibi: Quis est iste rex gloriae? (Psal. XXIII.) Beatus vero Augustinus dicit, quod non latuit angelos mysterium regni coelorum; unde littera diversis exponitur modis, Ut innotescat, etc. Haec autem contrarietas, quae videtur esse inter praedictos doctores sic potest solvi: illis, qui majoris dignitatis sunt, revelatum est praedictum sacramentum; aliis vero non ad purum, ut dicit beatus Hieronymus. Quod autem angeli crescant quotidie in cognitione, ex iis quae in mundo fiunt multi consona voce asserunt doctores. Unde nos quasi pro certo hoc habemus, cum canonica Scriptura hoc videatur manifeste innuere. ####  |