| #### CAP. XXXVI. De mystico superhumerali. |

| #### #### Sequens Capitulum nobis quoque commemorat nomina sanctorum, quorum interventu sacerdos vult impetrare quod postulat. Et videtur hoc quoque de legali sacerdotio sumptuum. Sicut enim in rationali sacerdos legalis ferebat in pectore XII lapides pretiosos duodecim nominibus filiorum Israel insculptos, sicut supra dictum est, ita in superhumerali ferebat super humeros duos lapides onichynos auro inclusos et eisdem nominibus insignitos. Sex quippe nomina in uno erant, et sex in altero. Noster vero sacerdos, sicut supra diximus, nomina sanctorum, quos memorat verbis, tunc portat in rationali pectoris, cum eos imitatur sanctitate et puritate mentis; tunc autem in superhumerali super utrumque humerum, cum in dextera prosperitatis et in sinistra adversitatis imitatur eos prout potest in perfectione operum. Sequitur: Per quem haec omnia, Domine, semper bona creas. Scriptum est: Qui vivit in aeternum creavit omnia simul (Eccli. XVIII). Quomodo igitur semper creat? Sed omnia corpora creavit simul, quantum ad materiam; quotidie autem creat, id est facit, singulis tribuendo speciem propriam, secundum illud: Pater meus usquemodo operatur et ego operor (Joan. V). In eo autem quod dixit, haec omnia id est hujusmodi omnia (neque enim de duobus secundum speciem, neque de uno secundum rei veritatem diceret omnia). Vide ordinem: prime Deus panem et vinum creat per naturam. Eadem in altari oblata sanctificat per gratiam, per verba Actionis primae. Jam tunc enim ante sanctificationem sanctificata sunt et a communibus usibus separata. Deinde per sacra verba secundae Actionis sanctificata promovendo vivificat, dum ea in corpus et sanguinem Christi transubstantiat, et benedicit, dum eis summae benedictionis effectum tribuit, quae est in unitate capitis et membrorum, de qua tertia Actio meminit. Signa tria crucis quae hic fiunt operatione Trinitatis per virtutem crucis, ostendunt facta esse quae praemissa sunt. Signa enim facta hucusque post consecrationem non consecrationem operantur, sed ejus faciunt commemorationem sive testificationem, sicut supra diximus. ####  |