| #### CAP. XVI. De Collecta et causa nominis hujus. |

| #### #### Sequitur Oratio, quam Collectam vocant, eo quod sacerdos qui legatione fungitur ad Deum, colligat atque offerat petitiones omnium. In Romana Ecclesia una tantum dicitur Collecta, nisi alicujus sanctorum interveniat solemnitas cujus memoria fiat. Alii pro diversis usibus Ecclesiarum in celebrationibus publicis missarum multiplicant Orationes, et pro voluntate propria in privatis. In his omnibus sacerdos veri et summi sacerdotis personam gerit, qui, sicut ait Apostolus, in diebus carnis suae preces supplicationesque ad eum qui salvum illum facere poterat a morte, cum clamore valido et lacrymis offerens exauditus est pro sua reverentia (Heb. V). In fine Orationis subjungitur, Per Dominum nostrum, quia praeclara Dei beneficia per ipsum ad nos decurrunt. Per ipsum petimus et impetramus, sicut per mediantem crystalli lapidem coelestem in subjectam escam a longinquo sole mutuamus ignem. Hucusque tractatum est missae principium quod dicitur Introitus, commemorans nobis introitum Salvatoris in hunc mundum, scilicet a nativitate ejus usque ad praedicationem Joannis, quando baptizatus est ipse et orans quadraginta dierum jejunium consecravit. ####  |