| #### CAP. XIV. De Capite jejunii quadragesimalis. |

| #### #### Quarta feria inter Quinquagesimam et Quadragesimam, jejunium, quod protenditur usque in Pascha Domini, inchoamus. Usque ad istum diem in exspectatione fuimus. Hac die pugnam committimus. Hoc ostendit prima Collecta missae dicens: Concede nobis, Domine, praesidia christianae militiae sanctis inchoare jejuniis. Quibus armis pugnare debeamus. Johel ostendit: In jejunio et fletu, et planctu, etc. (Joel. VI). Et Evangelium: Tu autem cum jejunas unge caput tuum, et faciem tuam lava, etc. (Matth. VI). In hac die non est alia varietas, nisi quia usque ad hanc diem missa celebratur hora tertia; in hac et deinceps usque ad Pascha, exceptis Dominicis diebus, hora nona. Opinio est aliquorum propterea hac die inchoari quadragesimale jejunium, quia subtractis diebus Dominicis, XL tantum dies sunt a memorata feria usque ad Sabbatum. Est autem alia ratio et fortasse validior. Siquidem jejunando laboramus, ut nosipsos templum Domino ad inhabitandum praeparemus. Unde eo dierum numero a consuetis ciborum delectationibus abstinemus, quo annorum numero templum in Jerusalem aedificatum est, scilicet XLVI. Coepta est enim aedificatio templi primo Cyri regis, et sexto Darii anno consummata. Qui sunt anni juxta fidem Chronicorum XLV; siquidem Cyrus regnavit annos XXX. Post quem Cambyses filius ejus annos VIII. Post quem Magi qui eum interfecerunt, anno uno. Post quos Darius usque ad consummationem templi annos sex qui sunt, ut diximus, XLV anni. In Evangelio autem invenitur Judaeis dicentibus: Quadraginta et sex annis aedificatum est templum hoc (Joan. II), cum non amplius quam XLV reperiantur. Sed si historiam Josephi sequamur, in qua post consummationem templi tres adhuc annos addit, in quibus peribolus, id est circum posita templo munitionum constructio, et quaedam alia quae remanserant perfecta sunt, videbimus quod recte in aedificatione templi XLVI annorum poterit summa computari in quibus eminentiora aedificia fuerunt completa. Nulla in officio missae est varietas a die praefata usque ad quartae septimanae feriam quartam. ####  |