| #### CAP. X. Quid significetur in unctione altaris. |

| #### #### His expletis, pontifex crucem facit de chrismate in medio altaris; deinde per quatuor ipsius cornua, sicut prius fecerat de aqua consecrata. Et est ordo congruus, ut post emundationem per aquam et post alia quae dicta sunt, oleum adhibeatur, quia et sancta Ecclesia prius in aqua mundatur baptismatis, et sic unctione chrismatis insignitur per manus pontificis. In qua unctione datur Spiritus sanctus ad diligendum Deum et proximum, sicut in ea unctione quae fit in baptismo datur idem Spiritus ad remissionem peccatorum. Ungitur ergo altare et cantatur Antiphona: Unxit te Dominus oleo laetitiae prae consortibus tuis (Psal. XLIV). Ut in hac unctione intelligamus gratiae plenitudinem quae praecessit in capite, et misso Spiritu sancto die Pentecostes refulsit in apostolis. De qua etiam plenitudine, teste Joanne, omnes accepimus (Joan. I). Unde consecrato altari cruces undique chrismantur in parietibus. ####  |