| #### TIT. LXIV. De multiplici luctatione fidelium in hoc mundo. |

| #### #### Non est nobis colluctatio, etc. (Ephes. VI). Multiplex est luctatio fideli homini in hoc mundo. Pugnat enim contra carnem, pugnat contra hominem, pugnat contra diabolum. Contra carnem, sicut dicit Apostolus: Caro concupiscit adversus spiritum (Gal. V). Et idem: Video legem in membris meis repugnantem legi mentis meae (Rom. VII). Pugnat contra homines impios, de quibus Dominus: Si me persecuti sunt, et vos persequentur (Joan. XV). Considerat enim peccator justum, et quaerit mortificare eum. Habet tertium inimicum, eo asperiorem quo callidiorem, de quo Apostolus: Non est nobis colluctatio adversus carnem et sanguinem (supra tantum), sed adversus principes et potestates, adversus mundi rectores tenebrarum harum, contra spiritualia nequitiae in coelestibus (Ephes. VI). Primus itaque hostis, scilicet caro, nocet illicitos motus incitando; secundus scilicet tyrannus, tribulationes inferendo; tertius, scilicet diabolus, tentationes suggerendo. Primus vincendus est jejuniis, vigiliis, laboribus, carnem domando. Hoc docebat Apostolus verbo et exemplo: verbo dicens: Mortificate membra vestra quae sunt super terram (Col. III.), quia non sumus debitores carni ut secundum carnem vivamus (Rom. VIII). Exemplo: Castigo, inquit, corpus meum, et in servitutem redigo (I Cor. IX). Secundus autem hostis vincendus est patiendo, dicente Apostolo: Non vos defendentes, charissimi (Rom. XII). Et Domino dicente: Diligite inimicos vestros (Luc. VI). Et: Si quis percusserit te in maxillam unam, praebe ei et alteram (Matth. V). Tertius quoque hostis repellendus est non consentiendo, dicente Apostolo: Nolite locum dare diabolo (Ephes. IV). Quotcunque vitiorum sagittas ille in te direxerit, tot contra eas de sanctae Scripturae armario munimentorum clypeos tibi oppone. Si adulterii furtive jaculo te conatur ferire, clypeum quo tibi praescribitur: Non moechaberis (Exod. XX); vel quo cavetur: Non furtum facies (ibid.), illi oppone. Sed ut primum vincamus, carnis nos delectatione exuamus, quia qui in carne sunt Deo placere non possunt. Si enim secundum carnem vixeritis moriemini (Rom. VIII). Ut vero secundum lucremur, faciamus quod dicit Apostolus: Si inimicus tuus esurierit, ciba illum (Rom. XII): verbo scilicet Dei, ut ores pro persequentibus, et benedicas tibi maledicentibus. Hoc autem faciens: Carbones ignis congeres super caput ejus (Ibid.), id est, ignem charitatis super mentem ejus. Ut a tertio non vincaris, habites in adjutorio Altissimi (Psal. XC), quia qui in eo habitat, non commovebitur (ibid.). Sic ergo et primum hostem vincere, et secundum lucrari, et a tertio ne vincamur, debemus sub alis defensionis ejus consurgere, qui sicut gallina a facie milvi congregat pullos suos sub alias (Matth. XXIII), et quasi perdix fovet filios quos non peperit; quasi aquila provocat eos ad volandum. ####  |