| #### CAPUT 16 |

| #### #### Sequitur: #### Accingite vos, et plangite sacerdotes: ululate, ministri altaris. Ingredimini: cubate in sacco, ministri Dei mei, quoniam interiit de domo Dei vestri sacrificium et libatio. Sanctificate jejunium: vocate coetum. Congregate senes omnes habitatores terrae in domum Dei vestri: et clamate ad Dominum. A, A, A, diei: quia prope est dies Domini, et quasi vastitas a potente veniet. #### Vere tenebrosa est aqua in nubibus aeris (Psal. XVII), quia occulta scientia in prophetis. Tenebras utique latibulum suum Dominus posuit: quia propheticum eloquium, in quo latet multis cibus absconditus, magnis et multis obscuritatibus verborum, et sermonum involucris circumsepsit. Ecce Joel calamitatis ordinem miro dicendi artificio prosequitur, urbano, et colorato orationis genere ad movendum judicem eleganter nititur. Prius enim ex modo, et ordine infortunii: deinde ex dignitate, et habitu, et ordine supplicandi remedio pietatis innititur. Ordo infortunii hic est. Prius enim ostendit vastata sensu carentia, deinde afflicta sensum tantum habentia deinde captivata ratione utentia: ut ordinem scilicet calamitatis ordo comitetur pietatis: primo parcens conditioni: secundo sensualitati: tertio rationi, Conditioni creator, sensualitati ordinator, rationi salvator. Primo naturae, secundo gloriae, tertio gratiae. Primo parcens, ne corrumpat naturam; secundo, ne deleat formam; tertio, ne retrahat gratiam. Ac si diceret: Juste supplicamus tibi, Domine, pro natura, quia eam creasti: juste pro forma, quia eam sensibus formasti: juste pro gratia, quia eam gratis ratione illuminasti. Serva igitur, Domine, in creatura rationali gratiam virtutis et lumen rationis. tuere in sensuali munus formae et habitum compositionis. Serva in naturali opus et munimentum conditionis. #### In supplicandi quoque genere, dignitate virginum, ordine sacerdotum, habitu utitur poenitentium: ut scilicet, et per humilitatem poenitentiae servus Dominum, et per reverentiam sanctimoniae sacerdos Deum, et per affectum et unionem conjugii, virgo sponsa moveat maritum, ad indulgentiam, ad gratiam, ad gloriam. Servus supplicat pro indulgentia: sacerdos pro gratia: sponsa pro gloria. Pro indulgentia peccatorum, pro gratia donorum, pro gloria praemiorum. Hoc est autem perfectissimum genus supplicationis: in quo supplicatur pro depulsione infirmitatis, pro restitutione sanitatis, pro conservatione libertatis, ut scilicet medelam adhibeat morbo, cautelam dono, tutelam bono. Hoc per excessum diximus, nunc ad expositionem litterae redeamus. ####  |