| #### CAP. XXI. De palma, quomodo ei comparatur justus. |

| #### #### Sicut palma multiplicabo dies (Job XXIX). Palma multiplicat dies, quia tarde proficit, priusquam in altum crescat. Similiter justus tarde proficit, priusquam ad hoc perveniat ad quod tendit. Est enim justi desiderium, ut perveniat ad coeleste regnum. Sed hoc desiderium mundus impedit, ne ad optata nisi tarde pervenire possit. Palma dies multiplicat, nec tamen eam frigus hiemis vel nimius calor aestatis impediunt, quin semper viridescat. Similiter justus vivit, nec ab aliquo impeditur, quin in proposito bonae operationis perseveret. Frigus hiemis est torpor vel negligentia refrigeratae mentis. Nimius calor aestatis est calor libidinis, vel iracundiae flamma, seu incendium cupiditatis. Sicut igitur palma nec marcescit hiemis frigore, nec nimio aestatis uritur calore, sic justus non perimitur qualicunque prosperitatis vel adversitatis tentatione. Aliter palma dies multiplicat, quia justus dies antiquos ad memoriam reducit et annos aeternos in mente tractat. Paucitatem enim dierum suorum nuntiat sibi, et ex alia parte longitudinem dierum in futuro sperat. Qui haec igitur intra se colligit, multiplicando dies sicut palma vincendo mundum in altum crescit. ####  |