| #### TIT. LXXVII. De quatuor agonibus Christianorum. |

| #### #### Persequatur inimicus animam tuam (Psal. VII). Quatuor sunt agones militiae Christianae, plaga, fuga, impetus, triumphus. Aliquando enim persequitur inimicus hominem et comprehendit, et percutit plaga magna. Aliquando persequitur et comprehendit, sed elabitur fuga. Aliquando versa vice persequitur homo, et non comprehendit inimicum, quia indiscretus est impetus. Aliquando persequitur et comprehendit, et hic est triumphus. Persequar, inquit, inimicos meos et comprehendam illos (Psal. XVII). Quandiu distenditur homo in saeculo, persequitur eum inimicus et comprehendit; quando fugit de saeculo, persequitur eum et non comprehendit; quando fervore novitio pro redimendis vitiis indiscrete corpus avertit, tunc versa vice persequitur homo inimicum, sed non comprehendit; quando perfecto sensu sic vitium jugulat ut nec indulgeat, persequitur et comprehendit. De primo propheta: Plaga inimici percussit te (Jer. XXX). De secundo Dominus: Videte ne fiat fuga in hieme vel sabbato (Matth. XXIV). De tertio: Qui festinus est offendit pedibus (Prov. XIX). De quarto: Resistite diabolo, et fugiet a vobis (Jac. IV). Nam restitisse in tentationibus, vicisse est. ####  |