| #### CAP. XXII. Quomodo ei comparentur Ecclesia et anima fidelis. |

| #### #### Statura tua assimilata est palmae (Cant. VII). Statura Ecclesiae, vel cujuslibet fidelis animae assimilatur palmae. In statura cujuslibet hominis notatur parvitas vel magnitudo in membris per lineamenta corporis. Habet autem staturam palmae justus, si apud se est modicus, apud Deum magnus, in se humilis, coram Deo sublimis. Haec palma est Christus, cui assimilatur justus. Dum enim tribulationes, quas passus est Christus, patitur, staturae palmae justus assimilatur. Unde Apostolus: Qui erunt participes tribulationum, erunt participes et gloriae (II Cor. V). Qui igitur membrum corporis est, quae sunt capitis, sentire debet. Jam palma crevit in altum. Jam cacumen illius penetravit coelum. Jam cum capite sunt capitis comae, quae sunt elatae palmarum, id est electae animarum. Adhuc stipes rugoso cortice, id est Ecclesia circumdata tribulationum asperitate, in terra figitur, et rami, id est sancti in aeterna felicitate gloriantur: Justus enim ut palma florebit (Psal. XCI). Justus plantatur, floret et fert fructum, plantatus in domo Domini, in atriis domus Dei nostri. Domus Dei nostri est domus conversionis. Est autem atrium ante interiorem domum. Ante domum siquidem conversionis est atrium renuntiationis. Qui enim mundo renuntiat, palmam victoriae, qua mundum vincit, in atriis domus Domini plantat. Plantatur igitur in domo conversionis, floret per famam bonae opinionis, fert fructum bonae operationis. Sed quorsum figit radicem? quomodo crescit? quomodo roboratur? Radicatur per fidem, crescit per spem, roboratur per charitatem. Mirum est tamen quod de justis dicitur: Plantati in domo Domini, in atriis domus Dei nostri florebunt (ibid.). Mirum est quod plantantur in domo, et florent in atrio. Sed fortasse per fidem plantantur intus; per exemplum boni operis florent exterius, et sic per famam bonae opinionis foras exit odor floris. Vel aliter: Plantantur in domo, florent in atrio, quia justi plantantur in praesenti Ecclesia, et flore immarcescibili florebunt in aeterna vita. Ibi enim cum flore recipient fructum, id est cum munditia carnis et animae, futurae retributionis praemium. ####  |