| #### TIT. XXIX. De poenitentia incipienda eadem die. |

| #### #### In Capite jejunii cinis et cilicium, quae sunt arma poenitentium, nobis proponuntur. In cilicio memoria peccatorum pungentium, ut peccatum nos non delectet, sed pungat et feriat, et ad puniendum admoneat: ideo fit de pilis caprarum quae pro peccato solebant offerri. Cinis significat quod aedificium diaboli prius in nobis male constructum debet esse combustum, et ardorem peccati in nobis refriguisse. Unde immundus in lege qui lavabatur aqua non plene mundabatur usque ad vesperam, id est donec fervor defecisset. Cinis autem ille non sine causa fieri solet de sarmento, non passim de quibuslibet lignis. Sarmenta in vite pretiosiora sunt quibuslibet lignis silvestribus, quod fructifera sunt et pretiosum fructum afferunt. Infructuosa vero sarmenta sunt caeteris viliora, quia in nullam fabricam conveniunt, sed in ignem ut ardeant. Ita et Christiani a Christo vite praecisi tanto gravius puniuntur, quanto amplioribus Dei beneficiis sunt abusi. ####  |