| #### CAP. VI. De urso. |

| #### #### Ursus fertur dictus, quod ore suo formet fetus, quasi orsus. Nam aiunt eos informes generare partus, et quamdam carnem nasci quam mater lambendo in membra componit, sed haec immaturitas facit deformes partus. Denique tricesimo die generat, unde evenit ut praecipitata fecunditas informis procreetur. Ursorum caput invalidum, vis maxima in brachiis et lumbis, unde etiam interdum erecti insistunt. Et medendi industriam non praetermittunt. Siquidem gravi affecti caede et sauciati vulneribus, mederi sibi solent, herbae cui nomen floinus, ulcera subjicentes sua, ut solo curentur attactu. Ursus aeger formicas devorat. Numidici ursi caeteris praestant rabie duntaxat, et villis profundioribus. Nam genitura par est quoquo loco editis. Coeunt non eodem modo quo aliae quadrupedes, sed apti mutuis amplexibus velut humanis conjunctionibus copulantur. Desiderium veneris hiems suscitat. Secreti honore reverentur mares gravidas, et in iisdem licet foveis, partitis tamen per scrobes secubationibus dividuntur. Lucinae illis tempus properantius est, quippe uterum tricesimus dies liberat, unde evenit ut praecipitata fecunditas informes procreet partus. Carnes pauxillas edunt, quibus color candidus, oculi nulli. Hos lambendo sensim figurant, et interdum ad pectora fovent, ut assiduo incubatu calefactae animalem trahant spiritum. Interea cibus nullus. Sane diebus primis quatuordecim matres ita in somnum concidunt, ut nec vulneribus excitari queant, ita de cavernosis in quibus latent montibus mox egressae in diem liberum, tantam patiuntur insolentiam lucis, ut putes obsitas caecitate. Insidiantur alvearibus apum, maxime favos appetunt, nec avidius aliud quam mella captant. Cum gustaverint mandragorae mala, moriuntur; sed eunt obviam, ne malum in perniciem convalescat, et formicas devorant ad recuperandam sanitatem Si quando. cum tauris pugnant, sciunt quibus potissimum partibus minorentur, nec aliud quam cornua et nares appetunt cornua, ut armatura deficiant, nares, ut dolor sit in loco tenerrimo. ####  |