| ### LIBER SEXTUS. ### IN I ET II REGUM, A DAVID USQUE AD SALOMONEM. ###  |

| #### CAP. I. De scissione pallii Samuelis. |

| #### #### Scidit domus regnum Israel a te hodie, et tradidit illud proximo tuo meliori te (I Reg. XV), vel secundum aliam litteram, bono super te. Saul, cui hoc dicitur, quadraginta annis regnavit super Israel, quantum scilicet regnavit David, et audivit hoc primo regni sui tempore. Intelligamus ergo hoc ideo ipsi esse dictum, quia nullus de ejus stirpe fuerat regnaturus, et respiciamus ad stirpem David, de quo secundum carnem natus est Christus, per Novum Testamentum, non carnaliter, sed spiritualiter regnaturus: de quo dicitur: Dabit illud proximo tuo bono super te (Ibid.), id est meliori, vel ideo super te, quia de eo cum sit semper bonus scriptum est: Sede a dextris meis, donec ponam inimicos tuos scabellum pedum tuorum (Psal. CIX). Quod autem dicitur, proximo tuo, ad carnis cognationem id refertur. Ex Israel enim secundum carnem Christus, unde et Saul. Populi ergo Israel personam, figurate gerebat homo iste, qui primus regnum fuerat amissurus, cui suo persecutori regnum abstulit Christus, quamvis ibi esset et Israel, in quo non erat dolus quasi lilium inter spinas (Cant. II), et quasi frumentum inter paleas, inde enim apostoli, inde martyres, quorum primus Stephanus. Inde Ecclesiae magnificantes Deum. ####  |