| #### TIT. L. De quatuor in electione apostolorum notandis. |

| #### #### Non vos me elegistis, sed ego elegi vos et posui vos ut eatis et fructum afferatis, et fructus vester maneat (Joan. XV). His verbis quatuor nota: dignitatem, ubi dicit, elegi vos; officium, ut eatis; cautelam, et fructum afferatis; constantiam, et fructus vester maneant. Est dignitas in electione. Magnum enim est quod elegit qui non fallitur, dum elegit; majusque electum est opus ad quod elegit; maximum, quod in electos praeelegit, est autem sensus: non vos me elegistis, id est nullo genere electionis elegistis, sed ego vos omni, sunt enim tres modi eligendi. Primus est electio, quando de multitudine malorum et bonorum eliguntur boni, ut de acervo granum, de torculari oleum: quo genere electi sunt filii Israel ex omni ratione in populum peculiarem. Secundus subelectio, qua de bonis eliguntur meliores, quomodo elegit filios Levi ad servitium tabernaculi. Tertius modus est praeelectio, qua de melioribus optimi eliguntur: quo genere elegit Aaron filios in sacerdotes. Ad hunc itaque modum: Primo vos elegit per aquam et spiritum ab uberibus infidelitatis. Subelegit cum in sortem sanctorum vocavit; et in ordinem clericatus promovens characteristica quadam tonsura capitis a minoribus fidelibus segregavit. Praeelegit autem cum posuit vos super capita hominum dispensatores familiae suae, ut detis illi cibum in tempore suo. Magnum itaque quod elegit, majus quod subelegit, maximum quod praeelegit. Quantum enim quod ad elevationem manuum vestrarum, capita regum inclinantur omnes confitentur vos patres. Reges et regna munera offerunt, intercessores exspectant. Sed vae illis qui cum fuerint lapides sanctuarii, dispersi sunt in capite platearum (Thren. IV). Vae piscatoribus animarum, si inter malos pisces foris projiciantur. Vae operariis Dominicae messis, si sicut palea sunt arsuri. Sequitur officium in ambulatione. Posui, inquit, vos ut eatis. Quatuor sunt hominum positiones. Prima jacentium, quorum pars omnis quiescit. Hi sunt mali in mundo jacentes qui totam spem suam ponunt in incerto divitiarum, aut quorum Deus venter est (Philipp. III), nec ponunt Deum adjutorem suum (Psal. LI); qui dicunt: Anima, habes multa bona reposita in annos plurimos. Quiesce, comede, bibe, epulare (Luc. XII). Qui tales sunt prostrati jacent. Secunda est sedentium, quorum inferiores partes jacent, superiores laborant. Hi sunt boni conjugati, qui bene utuntur licitis, partimque Deo, partim serviunt saeculo. Tertia est stantium. Hi sunt contemplativi quorum omnis pars laborat erigens se, cum naturaliter ad ima referatur, quorum conversatio in coelis est (Philipp. III); cum Deo pacem ponunt, in terra pressuras habent quibus vivere Christus est et mori lucrum (Philipp. I). Quarta est ambulantium, quibus ex motu augetur labor. Hi sunt praelati, quibus imcumbit inter caetera hominum genera discurrere, et nunc his, nunc illis, nunc aliis, increpationem, exhortationem, concussionem tanquam annonam verbi Dei erogare. Ambulans Jesus juxta mare Galilaeae ut daret exemplum ait: Ite in orbem, etc. Electi ergo estis ut eatis. Ergo vobis periculosum est sedere, peremptorium jacere. Ite ergo excitare jacentes, et dicite: Surge qui dormis, etc. (Ephes. V), ne fur repente veniat et effodiat domum tuam. Si autem gravi somno pressus ad manum tangentis non evigilaverit, clama, ne cesses (Isa. LVIII), quia et Dominus magna voce suscitavit mortuum quatriduanum, adhibe minas quarum punctionibus lethargicus excitetur. Dura punctio si dicatur: Ignis non exstinguetur, vermis non morietur; ibi erit fletus et stridor dentium (Marc. IX). Ab his transite ad sedentes; exhortantes eos ut proficiscantur: et dicite: Super flumina Babylonis illic sedimus et flevimus dum recordaremur tui Jerusalem (Psal. CXXXVI). Porrige manum pauperi, ne oblivioni detur dextera tua; si stare non valuerit, nutanti appone manum et dic: Surgite postquam sederitis qui manducatis panem doloris (ibid.). Ab his transeundum ad stantes, quibus necessaria consolatio. State, dicatis eis, in viis vestris, viriliter agite et confortetur cor vestrum, et sustinete Dominum (Psal. XXVI), qui sedebitis super duodecim sedes judicantes duodecim tribus Israel (Matth. XIX), ambulate nunc in via mandatorum Dei: hic est labor officii vestri. #### Sequitur de cautela in fructificatione: Et fructum, inquit, afferatis. Tres sunt fructus: trigesimus, sexagesimus, centesimus; subditorum, praelatorum, virginum. Non sufficit praelato bonum esse nisi, quantum in ipso est, etiam alios bonos faciat. Non sine causa dictum reor: Et lucerna ardentes in manibus vestris (Luc. XII). Subditis sufficit lucerna una in manu, quia pro se tantum rationem sunt reddituri. Praelatis non sufficit nisi utraque manu lucernam ferant. Inde cum dominus papa ordinat sacerdotem facit cum qui ordinatur in utraque manu ardentem tenere cereum, ordinato praesignans quod de cura sui suorumque summo Pastori rationem praestabit. #### Sequitur constantia in continuatione: Et fructus, inquit, vester maneat, id est perseveret. Finis enim, id est victoria, non pugna coronat. Unde praeceptum est caudam cum capite offerre. Ad hoc etiam data est sacerdotibus tunica altaris. Ecce quot graduum culmen ascendistis, tot rationum vinculis alligati estis. Quis enim tot vinculis alligatur quot sacerdos, cum induitur ministraturus? Primo amictu fauces ligat: inde muciis conductis sub axellis pectus stringit. Tertio renes sub cinctorio arctat; ac si dicatur ei: Stringe fauces, id est pone custodiam ori tuo; stringe pectus, id est cogitationes malae non ascendant in corde tuo; stringe renes, id est crucifige carnem tuam cum vitiis et concupiscentiis. Orate autem illum sine quo nihil potestis, ut sicut vos elegit, ita juvet, ut fructum afferatis, et fructus vester maneat. Amen. ####  |