| #### TIT. CVI. De tribus quae sunt in poenitentia. |

| #### #### Tria sunt in poenitentia: dolor praeteriti, custodia futuri, satisfactio delicti. Ne poenitens in futuro damnetur, facit custodia futuri. Ne puniatur, facit satisfactio delicti. Si ergo securus vis esse, cave futura, corrige praeterita. Dolor culpam placat; satisfactio vitium sanat; custodia sanitatem servat. In his custodia futuri primum locum tenet, dolor praeteriti secundum, novissimum satisfactio delicti. Quae prima tantum proficit quantum caetera duo efficiunt. Ideo Salvator solam hanc, id est custodiam futuri, quasi praecipuam et in qua omnis poenitentiae fructus consistat sibi confitentibus injunxit: Vade et amplius noli peccare (Joan VIII): et: Vade in pace (Marc. V). Et iterum: Vide ne quid tibi deterius contingat (Joan. V). Haec tria sic pensanda sunt, ut sit dolor plenus, custodia perfecta, satisfactio condigna. ####  |