| #### SERMO XXV. In festivitate cujuslibet sancti, et praecipue Augustini. |

| #### #### Asperges me, Domine, hyssopo, et mundabor (Psal. L). David rex et propheta tribus gravibus maculatus peccatis: adulterio, quando peccavit cum Bersabee; traditione, quando Uriae dedit litteras mortis suae: homicidio, quando Joab, praedictum Uriam secundum praeceptum regis in loco ubi bellum erat fortissimum posuit, et ipse Urias percussus occubuit. Ipse, inquam, David postquam se peccasse intellexit, psalmum poenitentialem in quo versiculus iste continetur composuit, et in ipso de transgressione se a Deo mundari suppliciter supplicavit: Asperges me, Domine, hyssopo, et mundabor. Herba hyssopus, de qua in testamento veteri aspersorium componebatur, quo res quaelibet mundanda aspergebatur et mundabatur, quot in se habet proprietates, tot spiritualium rerum prae se fert significationes. Aliquot igitur ejus proprietates decrevimus secundum ordinem disponere, et sic mysticas earum significationes exponere. Scimus hyssopum in occulto terrae radicem figere, foras de terra exire, sursum crescere, ramos multiplicare, folia producere, virescere, calidum natura, parvum, et purgativum esse, grana seminis, et hyacinthini coloris flosculos, et ex ipsis flosculis redolentiam habere. Haec omnia spiritualiter justo isti sancto, videlicet Augustino, cujus hodierna die solemnia celebramus conveniunt. Radix, quae principium est rei crescentis, fidem significat cordis, quae est origo cujuslibet virtutis, vel boni operis ex ipsa nascentis. Egressio germinis confessionem significat oris. Sic radix significat fidem cordis, exitus germinis confessionem oris. Corde enim creditur ad justitiam, ore autem confessio fit ad salutem (Rom. X). Quod vero hyssopus crescit sursum, figurat spem supernorum bonorum, per quam superna sapimus bona, et quaerimus, et ad ea per desiderium properamus. Multiplicatio ramusculorum multiplicationem exprimit virtutum ex un fide quasi ex una radice prodeuntium. Folia quae foris ipsam rem de qua crescunt vestiunt, bona opera designant, quae justum extrinsecus honeste et decenter tegunt. Viror hyssopi perpetuam significat in justo justitiae conservationem, sive coelestis aeternitatis amorem. Naturalis hyssopi calor dilectionem Dei et proximi, qua justus Deum super omnia et proximum sicut semetipsum diligit, figurat. Quasi quodam namque calore calet, dum utraque fervet dilectione. Parvitas hyssopi humilitatem exprimit justi. Justus etenim humilitatem imitatur hyssopi, dum altiora se quaerere non praesumit, sed humilibus consentit. Purgativam habet virtutem per praedicationem. Sicut enim hyssopus ipso utentium purgat pectora, sic praedicator adjuvante manu summi Medici audientium se mundificat corda. Habet etiam grana per sanae doctrinae verba, quae in cordibus audientium seminata producunt, cooperante gratia germen justitiae, et reddunt fructum gloriae. Habet flosculos hyacintini coloris, dum exercet virtutes, et exhibet opera conversationis coelestis vitae. Spargit odorem, dum per bonam famam bonus odor est Christi in omni loco. Habet itaque justus noster patronus noster, cujus hodie solemnia celebramus, admodum hyssopi radicem per fidem, germen egrediens per fidei confessionem, erectionem per spem, plures ramos per virtutum multiplicitatem, folia per bonam actionem, virorem per perseverantem conservationem justitiae, et perpetuum amorem aeternae patriae. Calidus est per dilectionem, parvus est per humilitatem, purgativus per praedicationem. Hyacinthinum habet colorem per coelestem vitam, grana per sanam doctrinam, redolentiam per bonam famam. Hoc hyssopo quasi quodam aspersorio toties nos Deus aspergit, quoties doctrina et exemplo illius nos instruit et accendit. Et nos mundamur, lavamur, et super nivem dealbamur, dum ejus eruditione et imitatione ab omni inquinamento carnis et spiritus purificati ad caeleste praemium sublevamur. Aspersorium igitur hyssopi vita est justi, aqua gratia, aspersio imitatio, mundatio justificatio. Aspergat nos Deus hoc hyssope in tempore, ut cum ipso gloriemur in aeternitate, qui vivit et regnat, etc. ####  |