| #### CAP. I. De Helcana et uxoribus ejus. |

| #### #### Fuit vir unus, de Ramathaimsophim de monte Ephraim, et nomen ejus Elcana, etc. (I Reg. I). Elcana interpretatur Dei possessio, quae est Filius Dei, dicens: Dominus possedit me (Prov. VIII). Qui bene dicitur, vir unus non numero, sed quia nunquam mutatur, nec de se alter efficitur. De Ramathaimsophim, quae dicitur excelsa eorum, id est specula, hoc est superna Jerusalem, de qua veniens speculationem docuit, et morte sua possidere fecit. Jeroboam, misericors; Eliu, Deus meus ejus; Suph, fundens, quia misericordia ad nos veniens, in passione ait: Deus meus (Matth. XXVII), ubi semetipsum exinaniens effudit: Unde effusum unguentum nomen tuum (Cant. I). Effusum a suis invisibilibus ad nostra visibilia. Ephrathaeus, frugifer, quod donis Spiritus sancti abundat. Et habuit duas uxores, Annam et Phenennam. Phenenna, est Synagoga, quae fecunda primo, Deo filios generabat per legem, sed jam propter infidelitatem infecunda manet. Anna sterilis, Ecclesia gentium, quae olim sterilis a patre spirituali, nunc gratia Christi redempta parit prolem Deo. Anna, quae interpretatur gratia, Deo filios per baptismum genuit, et per Spiritum sanctum. Phenennae id est Synagogae, et filiis dedit partes, id est temporalia bona juxta illud: Dedit illis regiones gentium (Psal. CIV). Et quia primum credita sunt illis eloquia Dei (Rom. III), Annae, id est Ecclesiae gentium, dedit partem unam (I Reg. I) scilicet ingenium. Unde abiit tristis (Ibid.); quia concluserat Dominus vulvam ejus, nondum venerat tempus miserendi ejus, ut spirituali gratia fecundaretur. Sicut Phenenna Annam, ita Synagoga gentilitatem despiciebat. Multi ex gentibus Redemptoris adventum, ut in Job reperitur, exspectaverunt. Et quia in prece perseveraverunt, tandem Redemptor flenti et non capienti cibum Annae consolationem adhibuit. Anna, cur fles? etc. Nunquid non ego melior tibi sum, quam decem filii? etc. (Ibid.) Melior est Ecclesiae vir suus, id est Christus, quam decem filii, quos Deo Synagoga edebat. Vultusque ejus non est amplius in diversa mutatus. Nequaquam enim Ecclesia a fide et dilectione Redemptoris aliquando in diversa declinando mutata est. ####  |