| #### CAP. VI. De monocerote sive unicorni animali. |

| #### #### Est animal quod dicitur monoceros. Monoceros [[m][o][n][oac][k][e][r][oh][sf]] autem Graece, unicornis dicitur Latine, eo quod unum cornu habet in medio capite. Physiologus dicit hanc unicornem habere naturam quod sit pusillum animal, et haedo simile, acerrimumque habet in capite cornu unum, ipsumque nullus venator vi aut praevenire aut capere potest, sed hoc duntaxat commento ac dolo capiunt illud. Puellam virginemque speciosam ducunt in locum illum ubi moratur, et dimittunt eam solam, cum autem ipsa viderit illud, aperit sinum suum, quo viso, omni ferocitate deposita, caput suum in gremium ejus deponit, et sic dormiens deprehenditur ab insidiatoribus et exhibetur in palatium regis. Sic et Dominus Jesus Christus spiritualis unicornis descendens in uterum virginis per carnem ex ea sumptam captus a Judaeis, morte crucis damnatus est, de quo David: Et dilectus quemadmodum filius unicornium (Psal. XXVIII); et alibi: Et exaltabitur sicut unicornis cornu meum (Psal. CXI); et Zacharias: Suscitavit cornu salutis nostrae, in domo David pueri sui (Luc. I). Quia vero habet hoc animal unum cornu in capite, significat hoc quod Salvator ait: Ego et Pater unum sumus (Joan. X). Caput enim Christi Deus est (II Cor. XI). Quia acerrimum dicitur, significat quod neque principatus, neque potestates, neque throni, neque dominationes intelligere Deum valent sicut est. Quia autem dicitur pusillum, propter incarnationem ejus et humilitatem dicitur, dicente ipso: Discite a me quia mitis sum et humilis corde (Matth. XI). Qui intantum acerrimus est, ut subtilissimus diabolus intelligere et investigare Incarnationis ejus mysterium non valuerit, sed sola voluntate Patris descendit in uterum Virginis, et Verbum caro factum est, et habitavit in nobis (Joan. I). Haedo autem similis est unicornis, quia Salvator, secundum Apostolum, factus est in similitudinem carnis peccati, ut de peccato damnaret peccatum (Rom. VIII). ####  |