| #### TITULUS 9 |

| #### #### Sequitur: #### Si fures introissent ad te per noctem; si latrones, quomodo conticuisses? Nonne furati essent sufficientia sibi? Si vindemiatores intrassent ad te, nonne [nunquid] saltem racemum reliquissent tibi? #### LITTERAL. Latrones, fuerunt saeculi potentes, fures, flamines et caeteri idolorum cultores; philosophi et sophistae, vindemiatores. Haec enim tria praecipue vigebant in idololatria: Philosophia scilicet, inanis superstitio, infamis potentia. Saeculares philosophi jactabant se possidere intelligentiam veritatis; cultores idolorum sanctitatem religionis; potentes, dominium libertatis. Sed de primis legitur: Fel draconum vinum eorum, et venenum aspidum insanabile (Deut. XXXII). De secundis: Confundantur omnes qui adorant sculptilia: et qui gloriantur in simulacris suis (Psal. LXXVI). De tertiis. Potentes potenter tormenta patientur: et fortioribus fortior instat cruciatio (Sap. VI). Ac si diceret Dominus: Videte quod ego sum solus, et non sit alius Deus praeter me. Ego occidam, et ego vivere faciam; percutiam, et ego sanabo; et non est qui possit de manu mea eruere. Si destruxero, nemo aedificat; si inclusero, nemo est qui aperiat (Deut. XXXII). Nullus mihi similis in fortibus, nemo in legislatoribus; sanctitate sum magnificus, terribilis, atque laudabilis, et faciens mirabilia. Quod nec saecularis agere potentia, nec superstitio pestifera, nec inanis philosophia potuit, mea potentia, mea sapientia, mea benignitas valuit. Potentia mea destruxit, sapientia aedificavit, benignitas ornavit. Destruxit errorum falsitatem; aedificavit dogmatum veritatem; ornavit infundendo charismatum largitatem. De prima legitur: Deus cujus irae resistere nemo potest (Job IX). De secunda: Sapientia aedificavit sibi domum (Prov. IX), et reliqua. De tertia: Spiritus ejus ornavit coelos, obstetricante manu ejus, eductus est coluber tortuosus (Job XXVI). ####  |